text:
CAKEP
1Duh Ratu Sang Hyang Widi Wasa, Palungguh IRatu tansah dados genah pasayuban titiange.
2Sadurung Palungguh IRatu ngardi bukit-bukit, wiadin ngrupayang jagate, Palungguh IRatu mula maraga Widi sane langgeng, tur jaga jumeneng Widi kantos salami-laminipun.
3Palungguh IRatu ngandikayang manusane mawali ring kawitipune. Palungguh IRatu ngwaliang ipun dados buk.
4Siu taun pabuat Palungguh IRatu pateh sakadi arahina, wiadin sakadi rahinane dibi sane wau pisan lintang, tur waluya sakadi asirepan rikalaning wengi.
5Palungguh IRatu nganyudang titiang waluya sakadi blabar. Pamargin urip titiange waluya sakadi ipian. Titiang waluya sakadi padang sane mentik rikalaning semeng,
6miwah sane makepikan tur masekar, nanging raris tuh miwah padem rikalaning sore.
7Titiang kasirnayang antuk pidukan Palungguh IRatune, tur titiang katengkejutang antuk bebendun Palungguh IRatune.
8Palungguh IRatu ngenahang dosa-dosan titiange ring ajeng Palungguh IRatune, tur dosa-dosan titiange sane silib taler tan kasaruan ring ajeng Palungguh IRatune.
9Urip titiange kacutetang antuk pidukan Palungguh IRatune. Ipun sirna sakadi baos anake sane makisi-kisi.
10Tuuh titiange wantah pitung dasa warsa kewanten. Yening titiang siteng ngantos matuuh wulung dasa warsa, tuuh titiange punika wantah numbuhang kamewehan miwah kaduhkitan. Samaliha uripe punika gelis pisan nglintang, tur titiang raris sirna.
11Sapasirake sane sampun ngrasayang kawisesan pidukan Palungguh IRatune? Sapasirake sane uning ring indik karesresan sane karauhang antuk pidukan Palungguh IRatune punika?
12Urukangja titiang ngeniang indik cutet urip titiange, mangda titiang prasida dados wicaksana.
13Malih amunapike suenipun pidukan Palungguh IRatune jaga mamargi? Duh Ratu Sang Hyang Widi Wasa, paicayangja sih kapiolasan ring parekan-parekan druene.
14Bekinja titiang nyabran semeng antuk sih pasuecan Palungguh IRatune sane nenten rered-rered, mangda titiang mrasidayang makidung tur liang sapanjang urip titiange.
15Sane mangkin icenja titiang kaliangan, sane akehipun pateh sakadi kasedihan sane sampun paicayang Palungguh Ratu ring titiang rikala masan titiange nandang sangsara.
16Lugrainja titiang parekan Palungguh IRatune ngeton pakaryan Palungguh IRatune sane mawisesa, tur lugrainja katurunan titiange ngeton kawisesan Palungguh IRatu sane luih punika.
17Duh Ratu Sang Hyang Widi Wasa, Widin titiange, dumadakja mertan Palungguh IRatu wenten ring titiang. Lugrainja mangda titiang prasida labda karya ring sakancan pakaryan titiange.


c: text/html

text:
Tabanan, Indonesia · 24 hotel tersedia
Download GRATIS Traveloka - Aplikasi Booking Tiket Pesawat dan Hotel sekarang juga!
Jalan Raya Denpasar Gilimanuk Desa Megati - Selemadeg Timur -Tabanan - Bali Indonesia, Tabanan, Indonesia, 82162
Jalan Pantai Balian, Banjar Dinas Pengasahan, Desa Langlanglinggah, Tabanan, Indonesia
Banjar Klecung Kaja, Desa Tegalmengkeb Kecamatan Selemadeg Timur, Tabanan, Tabanan, Indonesia, 82162
Jl Pantai Balian ,No 74 Pengasahan,Langlanglinggah,Selemadeg Barat-Tabanan, Tabanan, Indonesia
"Banjar Kebon, Desa Tanguntiti Kerambitan, Tabanan - Bal" , Tabanan, Indonesia,
Desa Tangguntiti, Banjar Temukuaya, Selemadeg Timur, Tabanan - Bali, Tabanan, Indonesia
Jalan Pantai Balian. Lalanglinggah, Selemadeg Barat, Tabanan - Bali, Tabanan, Indonesia, 82162
Balian Beach Pengasahan, Tabanan, Bali, Indonesia 82162, Tabanan, Indonesia, 82162
Jalan Pantai Balian No. 64, Banjar Pengasahan, Desa Lalang Linggah, Selemadeg Barat, Tabanan, Indonesia
Jln. Pantai Balian no. 82, Br. Dinas Pengasahan, Ds. Lalanglinggah, Kec. Selemadeg Barat, Kab.Tabanan Bali ( 82162 ) , Tabanan, Indonesia
Br Antap, Desa Bonian, Selemadeg Barat, Tabanan, Antasari, Tabanan, Indonesia, 82162

robotstxt: allowed

filter: keep


text:
Om swasti astu, titiyang ngiring ratu ide dane sareng sinamian ngemargiang Paket Tirtayatra Lombok 3 Hari 2 Malam mangde ratu ide dane wikan antuk kewentenan pegenahan sane suciange antuk semeton hindu sane wenten ring Lombok. Paket Tirtayatra Lombok 3 Hari 2 Malam puniki pikoleh saking nulad pemargin Dang Hyang Nirartha sareng Ide Anak Agung Gede Ngurah Karang Asem rauh ke Lombok. Read more about Paket Tirtayatra Lombok 3 Hari 2 Malam Start Pelabuhan Lembar / Airport …
Category: Paket Tirtayatra Lombok
Om swasti astu, angayubagie pisan manah titiyang majeng ring ratu ide dane sareng sinamian sane sampun sadie ngeledangang galah nyingakin website titiyang puniki. Iriki titiyang ngemedalang paket tirtayatra Lombok 2 hari 1 malam sareng paket tirtayatra lombok 3 hari 2 malam.
Yening sampun ratu ide dane nyingakin website titiyang puniki raris ratu ide dane nenten cocok sareng paket tirtayatra lombok sane aturang titiyang, sampunang sungkan menghubungi titiyang ring kontak sane wenten ring website puniki.
Paket tirtayatra lombok sane aturang titiyang iriki ambil titiyang saking pemargin Dang Hyang Niratha sareng Ide Anak Agung Gede Ngurah Karang Asem Rauh ke Lombok.
- Sane kapertame, nulad pemargin Dang Hyang Nirartha rauh ke Lombok. Dang Hyang Nirartha rauh ke Lombok medue tetujon pinih becik pisan. Gumanti ratu ide dane sareng sinamian sampun ngewikanang agama Hindu puniki kocap agama pengawit ring jagate.
- Sane kaping kaleh, nulad pemargin Ide Anak Agung Gede Ngurah Karang Asem merangin jagad Lombok daweg punike sedek pimpine antuk Raja Selaparang. Ngeraris Ide Anak Agung mikolehang kemenangan. Pagenahan – pagenahan sane karyanange antuk Ide Anak Agung murupe Pura Lingsar, Pura Mayure, sareng Pura Narmade sareng karye – karye sane seosan punike tetujon pemargin tirtayatrane.
Om santhi santhi santhi om
Paket Tirtayatra Lombok 2 Hari 1 Malam Start Pelabuhan Lembar / Airport
Om swasti astu, angayubagie pisan manah titiyang majeng ring ratu ide dane sareng sinamian sane sampun ngeledangang galah rauh tirtayatra ke Lombok. Puniki titiyang ngaturang Paket Tirtayatra Lombok 2 hari 1 malam. Paket Tirtayatra Lombok 2 hari 1 malam puniki gabungang titiyang saking pemargin Dang Hyang Nirarta sareng Ide Anak Agung Ngurah Karag Asem rauh ke Lombok. Read more about Paket Tirtayatra Lombok 2 Hari 1 Malam Start Pelabuhan Lembar / Airport …


text:
Umat hindu Bali sajeroning pekarangannyané sajabaning madaging wangunan marupa umah, paon, taler wénten silih tunggil genah sané kawastanin genah suci pinaka Ulun Karang. Genah suci wantah kaduénang olih krama Bali kémanten tur patut kaduénang. Genah suci punika kawastanin Merajan utawi Sanggah Merajan. Sajeroning merajan punika kawangun sakatah wangunan marupa sanggah. Sanggah wantah niyasa utawi simbol, genah krama Bali ngaturang sesajén anggén nembusang astiti bhakti umat majeng Ida Sang Hyang Widhi Wasa.
Ring genah pemujaan sané kawastanin Merajan Kemulan punika wénten sakatah sanggah, madué aran sané malianan manut sané malinggih irika, wentuk miwah sikutnyané taler malianan. Nénten lempas taler saking guna soang-soang pelinggih punika. Krama Bali percaya soang-soang pelinggih manut sané kaastawa irika ngicén waranugraha ninutin napi sané kaacep. Sané patut madué pelinggih taksu mapaiketan sareng propési ngayah ngawit saking riin lumrahnyané Pemangku, Balian, krama sané Nyungsung, Pregina, Tukang, Dalang miwah sané tiosan.
Minakadi sané katah kekantenang sajeroning pakraman, lumrahnyané sajeroning pemerajan mesti wénten pelinggih minakadi Pelinggih Dasar, Payasan Leluhur, Pelinggih Bhatara Guru, Pelinggih Hyang Tri Murti. Tios ring punika wénten silih sinunggil pelinggih kawastanin pelinggih taksu. Pelinggih Kemulan wantah pinaka pelinggih utama. Pelinggih taksu taler lumrah kawastanin Kemulan Taksu.
Pelinggih taksu sujatinné mapaiketan raket sareng indria, pikayun miwah kesadaran budhi nuju kesucian atman. Punika sané ngawinang sinunggil jatma mataksu sajeroning kahuripannyané. Kruna ”taksu” mawit saking kruna ”aksi” tegesnyané nyingak. Yéning selehin malih teges taksu inggih punika krama mangda prasida nyingak saking kekalih paindikan, punika sujatinné sané kabaos mataksu.
Pelinggih Kemulan wantah linggih Sang Hyang Atma minakadi sané munggah sajeroning Lontar Usana Déwa miwah Lontar Gong Wesi. Kemulan pinaka linggih Sang Hyang Atma miwah simbol sakral nyuukang kecerdasan kréatifitas umat Hindu mangda tan surud-surud nglimbakang pendidikan kerohanian ring kulawarga saha nincapang jiwa makesenian miwah ngasilang karya sané mabobot.
Paiketannyané sareng kawéntenan Pelinggih Taksu wantah pinaka cihna nilai spiritual sané patut kapikayunin. Konsép taksu sané sujati prasida nuntun kahuripan i raga nuju kahuripan sané becik, gumanti i raga sareng sami patut ngukuhin taksu Bali anggén ngarepin pakibeh jagat kawekas, pinih utamanyané ring masa sané kabaos globalisasi.


text:
jackie's
CF 1100 diesel engine piston rings
Products Information
Products Image
Hot Sale Products
Factory And Quality Control
Partners And Related Brands
Packing And Delivery
Our Team And Clients From All over The World
Contact Information
Continue in Alibaba.com App Open Cancel
Related Product Tags:type oil ring , oil ring , steyr piston ring , suzuki piston ring , toyota piston ring , zetor piston ring , auto piston ring , volvo piston ring , truck piston ring , renault piston ring , russian models piston ring , rvi piston ring , scania piston ring , rubber piston ring , piston ring liner , pistons rings , faw piston ring , gm piston ring


text:
Tengai tepet.
Behbeh dewa ratu. Jalane buin macet. Ada apa ya miribne? Kene panes gumine, ebuke nglayang nekepin mata. Asep knalpot pisagane jeg ngentut selem pas diarep muane. Makita jegeg, jeg payu daki muane. Peluh ken ebuke madukan. Misi men mecampur teken pupure ane putih. Yen kene undukne, apa deweke orahina nekepin mua? Pang jeg mata dogen ngenah? Kaca helem srobonge buram. Yen anggo sinah tusing nepukin apa. Peteng detdet. Nyeredet. Yen keto undukne.. dong pocol deweke mapayas. Ehem.. apang ada ja masih anak nyeledetin. Beh-beh…jeg masepuk!
Sing kene sing keto jeg mabaju ninja nasne. Pang jeg karuan mata dogen kelak kelik. Kola yen keneh-kenehang, mirib luwung masi asanange keto, ya? Liu sajan anake luh takut gati kena matanai cara janine. Takut selem, kone. Jeg yen putih cara pamor, cara tacik-tacik Korea mirib lega kenehne. Sekancan obat pemutih suba liu anake ngadep. Ada obat mecap Warna Gading ane nyidayang ngaenang kulit seleme makules dadi putih. Luh-luhe makejang dot jani dadi lelipi, kulitne makules, melengis ulian merkuri. Sing peduli suba dampakne kena kanker kulit. Yen sing miluin keto, sinah kurenanne nguber pisagane ane muane mengkilat ngae ulap. Kenyah-kenyah.Keto kone anake luh luih cara jamane jani. Jeg Masepuk!
Nuju Pempatan Suci.
Lengis miyik tur parpum anake dijalane, sing karuan-karuan suba bonne dicunguhe. Ebo peluh, ebo cuka jeg rasane patuh dogen. Masem. Kleng. Jalane jani misi masepakan. Apa ya gaene pemerintahe. DSDP pragat molongin jalan. Cara lelawah molongin buah. Setata dadi satua tawah. Yen ipidan masyarakate pragat melungguhin PLN ajak PDAM nyongcong jalan. Jani DSDP. Buin pidan kaden pragat. Apa kone gunane. Yen takonang masyarakate, jeg sing suba nawang unduk. Pragat masyarakate orahina mebalih ajak pamerintahe. Proyek pegaen para intelektuale. Apa kone luwungne mebalih anak nyongcong jalan aspal? Bolonge jeg ngelikadin mata dogen. Enu asane luwungan mabalih bolong cunguh padidi. Karuan yen daki, congcong tur kedasin. Apang tusing matapuk. Hacip paras….bangkes-bangkes baane teken ebuke totonan. Jeg masepuk, Puk!
Sabar.. sabar..buin akejeb akijepan dong cingak pengkolane. Nah, buin telung meter dogen bakat suba jalane. E…e…konden lega bayune nepukin pengkolan, ada kijange saling korot ajak bebek di sampinge. Behbeh.Pengangon kijang ajak bebeke tuwun matungkas munyi. Majaljal saling tudingin. Saling ngedengin surat-surat. Komplit. Pang jeg rame, pang ngenah sing puas, pengangon motore saling pajengkingin. Jani magerengin nyen maluan ngorot kulit pagelahanne. Pada sing nyak ngalah, uyut gede suba dadine. Gumine ngancan panes. Aget ada anak ngelah inisiatip ngidih tulung ajak polisine. Ane lenan mabalih anak majaljal. Nah, pang ada satuang keto mirib kenehne.
Ane lenan mebalih polisi. Kadenange selebritis? Tusing, kadenanga sedeng nilang. Apa ada razia ne? Pang melah ben nyaru-nyaruang. Kirig-kiring pang nyidayang melaib. Soale, sing ngaba pis, sing tis asane. Beh. Jalane ane telung meter jeg sayan ngejohang dogen asane. Jani, jeleme masuksuk mebalih anake makencalan. Miribne, mebalih ento enu luwungan asane ken mebalih proyek DSDP. Deweke suba tusing nyidayang makirig ulian tekepin motor teken bemo. Terpaksa milu, nyeledet mabalih. Deweke ngaba ja surat-surat kola, suba kadaluarsa. Aget sing ada razia, puk. Polisine sregep ngurusang anake majaljal. Jeg nyak maka dadua dame-dame dogen. Apa ya pekakas polisine ento. Lega milu asane.
Jani suba gantine ngidang ngeliwat. Sopire bemone suba misuh-misuh.” Jeg masepuk! Apa ya aliha majaljal tengai tepet. Jeg cakcak nasne!”. Deweke matolihan. Sopire ento misuh, ngeleketik paesne di kaca helem srobong deweke. Kleng! Kola dalam hati dogen. Soale, kumis sopire jembe. Awakne mokoh metato jantung di tengawane. Behbeh.. pak sopire sinah mengutip lagu Nano Biroe ento. Baang ngeliwat malunan, jit bemone matulisan Beli Lacur Luh. Buwung deweke gedeg, payu makebris, makenyem.
Jam 12.30
Matanaine enu dogen nelik. Sing tawanga basange seduk, kriyak kriyuk. Pengkolane suba liwat. Jani suba nepukin setra. Nak seken ne! Setra Gandamayu di Tegal. Jani musim nak mati. Sori, pelih. Liu anake ngelah gae kematian. Jeg suba pasti nekepin jalan. Yen tuwah nekepin jalan, ngaba wadah anak mati, beh suba biasa. Kola yen misi ada anak ngelah kematian tekepina jalan, tusing baang ngaba bangkene mulih ke tanah wayahne, ene mara jeg masepuk! Bangke kone pagerengin. Engsap jenenge iraga enu nyilih angkihan teken ida betara bayu. Sing pedaleme ja anake ane ngelah bangke. Ngeling sigsigan.Kelangan gegelan, kurenan, meme-bapa, ada masih ane kelangan mitrane. Kelangan anak ane ajake idup sewai-wai. Kelangan timpal metungkasan, lakar tusing taen tepuk buin. Ane kelangan pis suba pasti rentenir. Bisa-bisa ngeling kelangan pipis anake ane mati mautang ajak dewekne. Lakar tagih utangne ajak kurenane, keweh, panakne keweh. Rentenire misuh “ jeng masepuk!”
Mati saja tusing keweh. Suba mati apa ya tawanga. Ane keweh ento nyalanang idup. Suba luwungan ngaba dewek, enu masi nemu sengkala. Kenken ja yen jele ngaba bikas? Mirib jeleme ane dadi bangke dugase idup jeg ngedegin basang banjar. Kanti tusing baanga bangkene ngliwat di jalan. Bes pengkung ngerurung kanti puikin tur kasepekang banjar. Mirib ia dugase idup kena bebai buta bongol cara bedogol. Jeg mirib..mirib dogen suba rawose jani. Aget ajanian deweke tusing taen nyingakin kasus cara keto. Deweke nawang ada anake lacur dimatine cara keto ulian satua I koran. Maca koran jeg nyapnyap baane kenehe. Buin pedalem bangkene ento. Buin kekenehang banjare ane nyepekang. Demokrasi cara jani .. suara terbanyak ane paling benehe. Keto malu. Panes polone ngenehang. Korane jeg mula lamis. Data-data ortanga. Uling kasus pabrik miras, tajen kanti anake makoncrengan tulisa. Dewa cekian melaib. Babotohe tiarap. Anake makoncrengan tangkepe. Soale sing sah kone adane. Laporanga ka polisi unduk mamitra ajak kurenane. Ento mara anak eluh mula sadar hukum. Tagiha hakne ane pakidihange ajak kurenane ken mitrane. Ken kone keadilan? Sewaiwai pules ajak anake lenan. Kurenan padidi baange ngetuhtuh. Kenyel ngantiyang kurenan mulih. E.. e.. mulih kaumah pisagane. Jeg masepuk!
Anake mati bunuh diri liu masih. Suba baanga idep ken betarane, misi med kone. Jeg ajum sajan dadi jadma. Liu jani anake gantung diri. Masebeng romatis demi cinta. Masebeng Jayaprana jak Layonsari mati magelut bunuh diri. Panake bajang minum portas ulian nanangne sing setuju matunangan. Jeg cara gagelane dogen paling jegege tur paling baguse. Behbeh.Dong keweh gati dadi anak tua jamane jani. Tusing dadi panake ajak tusing ngelah. Mara sing baange pipis dasa tali suba nekain rerame ngaba tiyuk. Mara gesahanga ajak timpalne, lek lantas nyemak tengkalung lantas megantung. Engsap jenenga idepe ane taen silih sepatutne uliang baik-baik. Nang mati baik-baik apa.
Pempatan Pemedilan.
Saja suba. Jalane masetop ajak pecalange. Banjare ngaba wadah anak mati ka semane. Marerod anake nututin. Mirib dugase anake ento mati enu idup rajin mabanjaran, liu sajan anake nututin. Ngetel peluhne cracat crecet. Deweke masih ngetelang peluh. Majemuh ngangon motor. Ngantosang anake liwat kesemane. Ada masih anak sambilang majemuh cara deweke nelpon nganggo hape. Deweke milu ningehang. Krimik-krimik anake ento. Gagelane magandeng ningehang. Kola asananga gagelane tusing ngerti basa Bali. Ningehang dogen di sampingne.
“Kenken, luh? dija antosang bli? paak sekolane? jam kuda? jani? Behbeh, de anake keto. Sing nyidayang jani. Jalane macet puk. Apa? Tusing saja keto. Tresna Bli tuah baang I Luh. Ane ajak bli ibi ento nak misane mara teka uli Jawa. Nak megae di kafe. Bli ngatehang ibi petenge mulih. Iya nak sing ngelah motor.Ngidih tulung jak Bli. Bli jani ngandeng nyen? Sing ada. Anak Bli padidi”. Beh, jeg masepuk anake muani ene. Suba karuan ngajak anak luh enu masi ngorahang padidian. Sajan layahe tanpa tulang.
Konden ilang ketelan munyi deweke, laut ada anak nyagjagin anak muani ento. Tuwun uli mobil di sampingne. Nyapatin muanine ane sedeng nelpon. Anake ento ngaba masi hape. Sambilanga nelpon sambilanga majujuk di arep muanine ento. Gagelan muanine tengkesiap. Makecog uli motore, lantas siyep. Muanine ento tengkejut.Lantas makirig ngalih tongos parkir. Uli mobile tuwun rombongan jeleme ngaba kamera. Beh-beh ne mara acara Realiti Show paling gress. Pang sepalan nangkep tunangan selingkuh, pang maan pipis tur bisa pamer ken timpal-timpal taen masuk tipi. Anake muani ajak anake eluh totonan majaljal. Ane muani ngidih kapelihan. Maka dadua anake eluhe ento ngetelang yeh mata. Kenken panyuwudne, deweke tusing suba nawang. Ngancan liu anake mabalih, ngancan macet jalane. Anake ke sema suba liwat. Ring hana ring hanu, deweke luwungan melaib mulih.Basange suba seduk. Mebalih anake ane masuksuk, jeg masepuk!
Like this:
Like Loading...
Related


text:
Kamis, 22 Desember 2011
KESUSASTRAAN TEMBANG (Sekar Rare, Alit, Madia, Agung)
Yening selehin ring kesusatraan Bali, kakawin, kidung, pupuh punika rumasuk ring kesusatraan Bali Purwa sane marupa Puisi (sastra tembang).
Wangun tembang ring Bali wenten kaepah dados petang soroh luir:
a. Sekar rare (tembang rare kanggen ngarum-rum rare mangda nenten crewet)
Contoh: Ratu anom metangi meilen-ilen, ratu anom matangi mailen-ilen
Dong pirengan punyin sulinge dijaba, dong pirengan munyin sulinge dijaba……..
b. Sekar alit (sekar macepat duaning kawacen pat-pat))
Contoh: Jani jumunin malajah, awak lekad suba kelih, tiru-tiru kapatutan, sastra ane anggon
suluh, nyuluhin raga makejang, ala becik, sastra ne ditu ngajarang.
c. Sekar madya (Tembang tengahan / Kidung karipta duk pamadegan dalem watu renggong ring gelgel abad ke 16)
Contoh: Purwa kaning angripta rum, ning wana ukir kahadang labuh, kartika panedenging
sari, angayon tangguli ketur, angring-ring jangga mure. (kidung wargasari)
d. Sekar agung (kakawin / sekar gede)
Contoh: Stuti nira tan tulus sinahuran paramarta siwa (pangawit)
Anaku huwus katon abimatan ta temun ta kabeh (pangenter)
Ana panganu grahang ku cadusakti winimba sara (Pangumbang)
Pasupati sastra kastu pangarannia nihan wulati (pamada)
Pupuh inggih punika wangunan tembang sane ngeranjing ring sekar alit
Pupuh kaepah dados 10 luir ipun: sinom, semarandana, mijil, maskumambang, pucung, pangkur, ginada, ginanti, durma lan dangdang gula.
Uger-uger Guru sajeroning Pupuh:
• Pada Lingsa : kecap wanda (suku kata) miwah wangun suara ring panguntat sajeroning acarik (baris) lan akeh carik sajeroning apada.
• Guru wilang: uger-uger kecap wanda sajeroning acarik (jumlah suku kata dalam setiap baris).
• Guru dingdong: uger-uger wangun suara ring panguntat sajeroning acarik (banyaknya suara vocal dalam satu baris).
• Guru gatra: uger-uger ketah carik sajeroning apada (banyaknya baris dalam satu bait)
Wenten lelima paindikan sane keni katureksa sajeroning lomba ngwacen sekar alit:
1. Tikas : abah miwah tata busana
2. Onek-onekan : kapatutan ngawacen
3. Reng suara : suara sane jagi nudut kayun
4. Guru dingdong : kapatutan suara panguntat carik
5. Raras : ekspresi/ penjiwaan
KIDUNG (SEKAR MADIA):
Kidung inggih punika: Reriptan sane nganggen tembang tengahan ring Bali.
Kidung/Sekar Madia kabanda antuk uger-uger kecap wanda miwah labuh suara panguntat sajeroning apada.
Kidung kabaos sekar madia, dauaning tembange puniki wenten ring pantaraning sekar alit miwah sekar agunng. Sajeroning nembangan sekar madiane punika, suara wenten ring tengahin lidah.
Uger-uger Guru sane ngiket sajeroning apada sekar madia wantah:
1. Guru wilang : uger-uger kecap wanda sajeroning acarik (jumlah suku kata dalam setiap baris).
2. Guru dingdong : uger-uger wangun suara ring panguntat sajeroning acarik (banyaknya suara vocal dalam satu baris).
Kocap masa pangripta kidunge ring Bali sadaweg pamadegan Dalem Waturenggong ring gelgel, duk abad ke-16.
Wenten makudang tembang-tembang tengahan sane katami ring Bali rauh mangkin inggih punika: kidung wargasari, kidung tantri, kidung putrusaji, kidung kundangdeya, kidung rereg mengwi, kidung alis-alis ijo, kidung bimaswara, kidung adri, puh jerum, puh demung, msl.
KAKAWIN (SEKAR AGUNG):
Kakawin/sekar agung inggih punika tembang Baline sane kabanda antuk uger-uger Guru, Laghu, Wretta, miwah matra.
1. Guru mateges suara abot, suara panjang, suara ngileg utawi kecape sane katembangan molah, panjang ngawilet. Guru kapalih dados tiga inggih punika: guru Haswa (guru bawak), Guru dirgha (guru panjang), miwah Guru pluta (guru panjang tur ngileg)
2. Laghu mateges suara ingan, suara bawak, suara nylocor utawi kecape sane katembangan antar bawak.
3. Wretta mateges kecap wanda utawi gebogan wanda sajeroning acarik.
4. Matra mateges pawangun gurulaghu sajeroning acarik.
Sajeroning apada wirama kawangun antuk petang carik, sakewanten wenten taler pada wirama sane kawangun antuk tigang carik sane kabaos Rahitiga utawi Utgatawisama. Carik kapertama sajeroning wirama kabaos Pangawit, carik kaping kalih kabos Pangenter, carik kaping tiga kawatanin Pangumbang, miwah carik kaping pat kawastanin Pamada. Ring wirama Raitiga nenten wenten Pengenter.
Ring sor puniki kabaosang makudang-kudang murdan kakawin:
1. Kakawin Ramayana kakawi antuk “Mpu Yogiswara”
2. Kakawin Bharatayudha kakawi antuk “Mpu Sedah miwah Mpu Panuluh”
3. Kakawin Arjuna Wiwaha kakawi antuk “Umpu Kanwa”
4. Kakawin Sutasoma kakawi antuk “Mpu Tantular”
5. Kakawin Siwalatrikalpa kakawi antuk “Mpu Tanakung”
6. Msl.
1 komentar:


text:
Yéning rerehang ring mercapada, sira ja sané kabaos sugih sinah wénten malih sané sugihan. Yéning wénten sané nyambatang i anu pinih sugiha ring Bali sinah pacang wénten sané pacang purun nungkasin. Punika awinan anaké lingsir nganikayang sugih lan lacur, dueg, lan belug nénten mamuncuk. Yén telisik sinah pacang ngejohang.
Wénten anak sugih sané madué makudang-kudang mobil, makudang-kudang hotél, makudang-kudang perusahan kantun marasa raganné kuangan. Wénten manten sané karasayang kirang. Napiké mobilné kirang becik, perusahaanné kirang untung, hotél kirang akéh, miwah sané siosan. Pamuputné sakayang-kayang anaké kadi punika pacang setata marasa kirangan. Yadiastun anak siosan nganikayang anaké kadi punika sugih, sugih macedor, yadiastun akéh anak engon ring kasugian anaké punika sujatinné anaké punika lacur. Duaning anaké punika setata marasa kirangan. Dadosné amoncén ja ageng rasa kirangnyané amunika lacurné. Yadiastun ja anaké punika sampun madué hotél papitu, kéwanten kantun meled madué hotél dasa, dadosné atigang hotél kalacuran anaké punika.
Yéning anaké sané setata marasa raganné setata kirang, biasané nénten pacang las makidiang. Yéning anaké punika kantos makidiang, biasané pungkuran sané kaaptiang wantah walesan sané lebihan ring sanè kapekidiang. Driki, duaning anaké punika sujatin marasa raganné lacur, mawinan anaké punika marasa antes nunas, yadiastun antuk tata cara sané tan patut.
Ajin lacur lan sugihé taler dados kaukur saking napi sané kaajengin lan napi sané kaanggén. Wénten anak sugih makeplug kéwanten sarahina-rahina wantah ngajengan adéng-adéng magoréng kéwanten. Wénten taler sané mamutih, wantah ngajeng nasi lan tasik kémanten, sangkaning mabrata. Wénten taler anak sané nènten kayun ngajeng ajeng-ajengang saking sakancan sané maurip. Anak sané wantah milih ajeng-ajengan sadarana sangkaning mamah ngirit sinah masiosan sareng anak sané milih-milih ngajeng sangkaning mabrata. Yèning anak sané sugih kéwanten ngajeng ajeng-ajengan sangkaning mamanah ngirit sinah anaké punika pacang kabaos pripit. Anak kadi punika sinah pacang pripit ring anak siosan, sangkaning ring anggannyané kémanten dané pripit.
Tungkalikan ring anak sugih sane marasa lacur lan pripit wénten taler anak lacur sané marasa sugih lan anak lacur sané mapi-mapi sugih. Yéning anak lacur sané marasa sugih biasané barés makidiang napi sané kaduénang sangkaning dané marasa sampun cukup lan bagia antuk duéné. Punika awinan anak kadi punika yadiastun nénten madué kasugian akéh, kéwanten marasa sugih ring manah. Anak sané mapi-mapi sugih biasané anak lacur sané sujatinné gedeg ring kalacuranné. Ipun ngaptiang prasida sakadi anak sané sugih macedur, mawinan dané mapi-mapi sugih mangda kakadén jati-jati akéh madué artha brana.


text:
OM AWIGHNAMASTU NAMO SIDDHAM. OM pranamyam bhaskaram dewam, bhukti mukti warapradam, sarwa loka itartwaya, samtusti prati santanam. OM anugraha manoharam, dewi dhata nugrahakam, arcanam pujiantu dewam, namah sarwa nugrahakam. Ndah pasangtabay kang hulun, ring padanirang Danghyang, sang amredhyaken santana ring hulun, tan hana keneng tulah carik, luputa ring ila-ila upadrawa. Pangaksamaning hulun, ri Sang Trayodasasaksi, makadi bintang tranggana, mangke nghulun cumaritakena, sakulagotrane I Gede Bandesa Mas, asrama sira ring Banjar Wani Tegeh, sakuwubing Jamberana, wit saking Jawi Majalangu, hana mangasrama ring Pujungan, hana ring Bratan.
Mangke walinin ikang katha, hana ring asitkala, wuwusen sira Mpu Kamareka, wus wayah pwa tuwuh anakira Sang Jaya Kayu Ireng, akuren lawan sanak Ni Kayu Ireng, wawu saturunan, kunang sira Sang Jaya Ireng, tumuli sira apodgala, kaya sang bapa, apan mulaning Bhujangga Bali, piwekas bhatara nguni, tinapak de sang yayah, teher ginanti kang puspata, mangke anama Mpu Gnijaya Mahireng, mangkana kacaritanya.
Ri wekasan sira Mpu Kamareka, mwah ta ya masuta 3 diri, laki-laki paripurna, inaranan Sang Made Calagi, Sang Nyoman Tarunyan, Sang Ketut Kayu Selem, ri wekasan prasama sira padha mujanggahin, tinapak de sang bapa, huwusing apodgala, Sang Kayu Calagi, inaranan pwa sira Sang Mpu Kaywan, kang wuruju inaranan Mpu Nyoman Tarunyan, kang pinih untat inaranan pwa Mpu Badengan, tan katha punang wadhu, ya ta prasama angulah prakerti karma.
Kunang pwa sira Mpu Kaywan, sah saking Gwasong, ayoga mareng Panarajon, awesma mareng Balingkang, mwah waneh sira Mpu Nyoman Tarunyan, angalih sira unggwan, ayoga ri jenging Giri Tulukbiyu, ngaran Belong, witting mangkana hana desa mangaran Trunyan, ya marmanya asalin pungkusan, ingaranan sira Mpu Tarunyan.
Kunang sira Mpu Gnijaya Mahireng, papareng lawan Mpu Badengan pinih alit, kari pwa sira ayoga maring Gwasong, umiring sang yayah, ri wekasan ingaranan Desa Songan, mangkana pidarthanya nguni, ling Sang Dwijendra Sakti Wawu Dateng, ring Sri Aji Gelgel, kula asrameng Samplangan, ngaran Tugu.
Wantuna mwah punang carita, babahaning sutanira Sang Catur Bhujangga, hanane sutanira Sang Mpu Jaya Mahireng, jalu-jalu 3 diri, kang panuha Sang Aruhulu, mahari Sang Kayu Selem mwah Sang Wreksa Ireng, mwah istri sawiji ingaranan Ni Kayu Selem
Kunang mwah sutane sang Mpu Panarajon, jalu sawiji, stri 4 diri, pratekaning aran, kang jalu inaranan Sang Panarajon, memper kadi sang bapa, mwah kang stri-stri, ngaran Ni Ayu Nguli, Ni Ayu Ireng, Ni Ayu Kinti, Ni Ayu Kaywan. Mwah putrane sira Mpu Tarunyan, petang diri, laki sanunggal, stri 3 diri, pratyekaning aran, kang kakung inaranan Sang Tarunyan, memper nama kaya sang bapa, kunang namaning sang stri, Ni Ayu Dani, Ni Ayu Tarunya, Ni Ayu Taruni, maka wekane sang Mpu Tarunyan.
Kunang mwah putrane Sang Mpu Badengan, jalu-jalu 2 diri, pratyekaning aran Ki Kayu Calagi, Ki Kayu Taruna, maka sutane sang Catur Sanak, ngaran, wawu 2 turunan, ngaran aprenah amisan.
Pira ta kunang kalanya, prasama padha mengpeng jajaka, tumuli angalap silih alap lawan misan, sira ta Sang Taruhulu, ngalap rabi kang ngaran Ni Ayu Kayu Ireng, wekane sang Mpu Panarajon. Kunang mwah sang ingaranan Sang Kayu Selem, angalap rabi kang ingaranan Ni Ayu Tarunya, wekanira Mpu Tarunyan. Kunang mwah sang apanelah Sang Wreksa Ireng, angalap rabi 2 diri, amadu sanak, kang ingaranan Ni Ayu Nguli, Ni Ayu Kinti, wekan Sang Mpu Panarajon. Kunang mwah sutane Mpu Kaywan, maring Panarajon, kang apanelah Sang Panarajon, angalap rabi, sang inaranan Ni Ayu Taruni, wekane Sang Mpu Tarunyan. Kunang mwah sang inaranan Sang Tarunyan, sutan Mpu Tarunyan, angalap rabi, wekan Mpu Jaya Ireng, kang inaranan Ni Kayu Selem. Mwah wekane Mpu Badengan, kang ingaran Ki Kayu Calagi, angalap Ni Ayu Kayu Dani, wekan Mpu Tarunyan. Kunang inaranan Sang Taruna, sita ta angalap Ni Ayu Kaywan, putrane Sang Mpu Panarajon, mangkana samodayanya alap silih alap, lawan mimisan, tan kathakena ramyaning pakurenanira padha soang-soang, apan padha tinujuang kapti, ataker rarasing karasikan, pira ta lawasira atemu tangan, padha awreddhi pwa sira kweh santana, tan ipal-ipal, mangkana kacaritanya.
Wuwusen sang maka cudamani, sira Mpu Kamareka, sampun wreddhi santana, sayan wreddha pwa sira, anghanaken bhisama ri para pratisantanira makabehan : “Anakku Kayu Ireng, rengwakena pawarah ramanta mangke, wekas yan hana metu pratisantananta, warah juga ring titi gegaduhan, lawan kengetakena aguru sisya lawan sapratisantanira Bhatara Mpu Gnijaya, sang siddha sinangguh Sanak Pitu, prasidha misan amingrwa, nguni hana ling bhatara Abra Sinuhun lawan bapanta, tan sinungkem alap silih alap mwah silih sembah, nanghing yan kita tekeng pratisantananta, teka wenang anembaha, nguniweh malapan, apan kita aprenah kasisya, aja langghana, kunang yan sama pratisantana, kayogya silih sembah, silih alap, mangka sasananing dadi manusa, kunang mwah wekas ri tekaning kapatyanta, aja angeseng sawa, ndya matangnya, apan bhatara tan hyun ring letuh, ngaran pingit, apan parek ring parhyangan Pura ring Panarajon, Pura Tegeh, Pura Ulundanu mwang Batur, didinya tan kararaban dening kukusing sawa, apan mulaning Bali, tan kayogyanana gineseng, pendem juga ya, nghing wenang kaprateka, ngaran mabyatanem, mangka kengetakna, haja angliwaring kena sodanira Bhatara Abra Sinuhun”.
“Anakku mwang putungku sadaya, rengwakena ujar mami mangke, nihan wayahta, agya ninggali kita sadaya, muliheng Suralaya, apan huwus genep tuwuh ramanta, mareng madhya loka, prapteng purnamaning kartika, kunang yan huwus ta aku wibhukti, kita prasama, didinyan agya amangunaken Kahyangan, angadegaken Sanghyang Tri Purusa, maka mukha Sanghyang Suci Nirmala, kunang pwa tang hulun dumarana ginawayaken Babaturan, kunang kita sadaya, yan wus puput tang Parhyangan, didinya kita tumuluy nangunaken karya, mlaspas, ananapuh, ngaran Ngenteg Linggih, wayahta juga pahayukena mareng Babaturan, nihan iki, katatwanya Sanghyang Dwipala, mwah pangasthanan Bhatara Hyang Suci, abhiseka Sanghyang Taya”.
“Kunang sang sinengguh Sanghyang Tri Purusa, sira Bhatara Brahma, Wisnu, Iswara, mwah pangasthananira Bhatara Sanghyang Ibu Prethiwi atemu lawan Bhatara Hyang Aklasa, ya ta ingaranan Paibon, anghing hulun wenang ginawayaken rumuhun, amujaken Pitra ngarannya, mangka kengetakna, mwah yang wus puput denta mahayu Kahyangan, wekasan haja lupa, mahayu prakertining yadnya, pinula-pali, siniwinta, katekeng pratisantananta, wekasing dlaha, terus tumus katekeng wartamana jugha, mwang gami, poma kita sadaya, wara-warah pratisantananta, saunggwannya wekas, ring dik dasa desa, doh aparek, didinya dateng uga angaturana wali, kunang walinira kalaning Tileming Kadasa, haja ngimpasin, kunang yan hana santananta tan anindihaken titi gegaduhan, ya dudu santana, angutang sasana, ngaran, mogha-mogha ya umingsor, kena sodaningsun, sugih gawe kurang pangan, salampah lakunya, tan amangguhaken rahayu, mentik-mentik punggel, mangka kengetakna sadaya”.
Hana mwah pangning katha, ri sadateng ikang maharesi sakeng Jawa Dwipa, makadinya, sira Mpu Kanaka, alingga sthana sira ring tiraning Tampurhyang, akweh munggwing wong Bali Pulina asurudayu ring pada pangkajasira. Heneng ikang bhuwana tan hana pacengilan, landuh ikang jagat, sutrepti ikang desa pradesa, sangkaning pratidnyanira. Ngkana pwa sira kumamitra ri sanak Mpu Kamareka, asih-kumasih, mapan sira tosing brahmana Jawa. Hana punangkala, rehning sira huwus lami haneng Balipulina, dadi ta sira katitah umantuka mareng Jawi, mapan huwus asepi pangasramanira, apan tininggal dening para resi. Dadi ta mawali pwa sira umantuk ring Jawamandala, sira Mpu Kanaka huwus hana putra 3 diri, lanang-lanang, pratyekanya sira sira kang panuha Arya Kutawanira, kang ari Pangeran Wana Keling, kang pamuruju Pangeran Kayumas, apapasih Pangeran Kanaka, kadi namaning kawitanira. Dadi ta sira Mpu Kanaka lan kang putra mangaran Pangeran Wana Keling, mawalik ka Jawi, sira sang katinggal ring Bali, iningu lan inupapira dening sira Mpu Kaywan. Hana bhisamanira Mpu Kanaka ri anakira makarwa, makadi : wekasning wekas kita anakning hulun tan malupa ri kadadenta, menget juga ri tusning kabrahmananta lan tan lupa ring anama Mas.
Ri sampun sira jejaka ri kahanane ring Mpu Kaywan, dadi ta sira Arya Kuta Wanira angamet Ayu Kalapawangsa, manak Kyayi Klapodayana, mwang strinira wit Jepara, amijilaken Kyayi Prambhu lan Kyayi Candi.
Pangeran Kayumas, hana wijanira sanunggal, anama Pangeran Mas. Sira Pangeran Mas atemu tangan lawan Ni Luh Manik, hana wijanira 3 diri, lanang 2 diri lan stri sanunggal, Kyayi Manik Mas, asthana ring Desa Mas, manggeh Bandesa Mas. Kang ari Kyayi Gadhing Gde Tegeh, mangaran Ki Gunyep, alingga ring Gadhingwani bhumi Jembrana. Kang panguntat stri mangaran Luh Kayu Mas, inamet dening anak Bandesa Gelgel, mangaran Bandesa Wangsa, juga ngawerdhyaken Bandesa Mas.
Kunang Kyayi Bandesa Gelgel, mawija Pangeran Bandesa Manik Mas lan Pangeran Gelgel. Pangeran Bandesa Manik Mas, mawija Ki Bandesa Mas, Ni Luh Madhe Manikan, Ni Ayu Manik Jenar, inamet dening Danghyang Nirartha maka paguruyagan. Ki Bandesa Mas, hana putranira anama Kyayi Bandesa Mas, alingga ring Selat lan Kyayi Pangeran Badung, alingga ring Badung, maka rwa makweh ngawerdhi kang para putra, agenah ring desa-desa, mendesanin. Kunang Kyayi Bandesa Mas Selat, hana wijanira : Kyayi Bandesa Mas Tejakula, Kyayi Bandesa Mas Banjar, Kyayi Bandesa Mas Munduk, Kyayi Bandesa Mas Sukasada, Kyayi Bandesa Mas Watusigar, Kyayi Bandesa Mas Jagaraga, Kyayi Bandesa Mas Kubu Tambahan, Kyayi Bandesa Mas Sangsit, Kyayi Bandesa Mas Ketewel, Kyayi Bandesa Mas Manggis, Kyayi Bandesa Mas Tamblang, Kyayi Bandesa Mas Sukawati, Kyayi Bandesa Mas Tabanan, Kyayi Bandesa Mas Gowang, Kyayi Bandesa Mas Mengwi, Kyayi Bandesa Mas Watubulan, Kyayi Bandesa Mas Sibang, Kyayi Bandesa Mas Kaba-Kaba, Kyayi Bandesa Mas Mambal, Kyayi Bandesa Mas Banjar Tunon, Kyayi Bandesa Mas Peliatan, Kyayi Bandesa Mas Seraya lan hana juga ring desa paradesa. Mwang Kyayi Bandesa Mas Badung, hana putranira, Kyayi Bandesa Tengkulak, Kyayi Bandesa Titih, Kyayi Bandesa Apuhan, Kyayi Bandesa Tista, Kyayi Bandesa Toya Anyar, Kyayi Bandesa Buleleng lan hana mwah ring sagenah-genah.
Telas ikang katha samangkana, yan pira pinten kuneng lawasira, sang prabhu molahing Samprangan, dateng pwa panamaya, katekan pwa sang prabhu, mulih pwa sireng sunya antralaya, andiri pwa anakira tatiga, laki-laki pwa sira, I Dewa Samprangan, ile pwa sira, I Dewa Tarukan, buduh-buduhan pwa sira, I Dewa Ktut Botoh, mangulesir pwa sira. Sira I Dewa Ktut sinawiteng olih Ki Bandesa, makadi Kyayi Ngurah Abyantubuh, angaturaken Dalem ring desa Pandak, ika matangnyan I Dewa Ktut makawasitanikang Balirajya. pepek para mantrinira makabehan, makadi Kyayi Pasek Gelgel, mwah Ki Bandesa mwang sakwehning sanak sira samuddhaya, nahan langgeng pwa adegira sang natha, Sri Maharaja Dalem Ktut, andiri ring Gelgel, apan sira pangurdha tan kena pinarek, sthiti pageh ta sira Dalem Ktut, widagdha sira apekik, apan Hyangning Tohlangkir angawatara subadha sira marikeng Asata Brata, makadi tang Rajaniti, anung ikang sandhinugraha sasana, makadi Lokika Rajagama, maran werdhi kang bhuwana pramodita, rep dyem salwir ikang Balirajya, kateka-tekeng paran-paran, kunang pwekang duratmaka tan hana wani lumanggana, apan sang prabhu rumegepaken Nitiraja Sasana. Samangkana ri tata kramanika cinindyeng lepihan.
Tandwa wali ikang katha, maran gati nikang rumengwa katha, sane mangkin sampun prasidha rata jagate kagambel olih Ida Dalem ring Gelgel, makadi rahayu pisan, wreddhi salwiring tinandur, murah sarwa tinuku, wireh katristisan antuk kadharman Ida Dalem, kapingkalih negtegang pujawali pangastitine ring Besakih tekaning Parhyangan sami, kahiring antuk para arya sami, makadi Kyayi Pasek Gelgel, sareng okan dane Kyayi Bandesa Mas mwah sameton dane sami, tan mari kasayangang pisan antuk ida Dalem, sami padha kaicen among-amongan, awanan dane kapisara antuk ida Dalem, dening sapara arya punika padha kaicen ngamong kawibhawan, awinan dane Kyayi Pasek Gelgel lan Kyayi Bandesa, saha sametondane , mawosin puri kuta, lan sira kapasara ngambelang saraja druwen Dalem.
Pangning carita satereh Ki Bandesa, sane maparab Ki Bandesa Wangsa, mawerdhi kang santana lan angamong kagunan. Hana sapratisantananya ri desa para desa, mangdadi panguluning desa, kadi panugrahan sira Padanda Sakti Wawurawuh. Sabangsane Ki Bandesa, satereh Ki Bandesa Mas, wenang ngangge wekasing sastra mottama, maka rumaksa uripnya wekasan, sakala niskala, yogya sira angangge dharma susila, wiku ta makadadin, angarepaken weda suksmadyatmika, mwang tapa brata mwang yoga samadhi, kang uttama prathama yasa nira, araning aji panugrahan Ida Padanda Dwijendra, ri sapratisantanane Ki Bandesa Mas, lwirnya : Weda Sulambanggeni, Pasupati Rancana, Canting Mas, Siwer Mas, makadinya aji wekasing pati, yogya kita mawa sakala niskala, satereh Ki Bandesa Mas, wenang katama rawuhing wekas. Mwah hana panugrahan Ida Padanda Wawurawuh, sadawege Bandesa Mas, ri kala sira kanugraha, makadi werdaning desane ring Mas, dibya pwa sira, dharma sira yukti, mwah siddhyadnyana sira, akweh para sujanma ring Bali madhya, padha nyawita wahya niskala ring sira Pangeran Mas, Dewa Kusala sira, astiti upapati, bhakti ring sang mamutering Bali mwah Ida Padanda Wawurawuh, tur Ki Bandesa angaturi pianake ring Ida Padanda Wawurawuh, nuli kambil, kangge rabi, tur maputra adiri, laki-laki, Ida Bhatara Bukcabe. Ida Bhatara Bukcabe ngawentenang putra 3 diri, sane pinih duhur jumeneng ring Desa Mas, maparab Ida Kacangpawos, sane madenan, jumeneng ri Abiansemal, malinggih ring Geria Tegeh, kairing antuk I Arya Dawuh, maparab Ida Bukian, sane Nyomanan lungha ka Padhang Jerak, kahiring antuk panjak 40 diri ring Tanah Beluangan, sah saking Beluangan, jumenek ring tanah Sanur, geria Delod Peken, kahiring antuk I Arya Pacung, maparab Ida Kidul, karananing hana wasita Brahmana Mas, raris ida Paranda mapratidnya, tur makarya Pura Panembahan Ida Sang Brahmana, irika ring Mas, ngaran, Pura Pule, pinggir purwa mwang pangaskaran anakida mapesengan Ida Bukcabe, wekasan pratisantanane I Pangeran Mas, malih ngawe Pura, ika ring Desa Mas, ngaran Pura Bukcabe, yogya kasembah olih Brahmana kabeh lan kasiwi olih pratisantanan Ki Bandesa Mas, yan tan tepet kaya lingning prasasti iki, jhah tasmat, tan amanggih sadhya rahayu, lungsur sukha mwang kagunan, cendek tuwuh, salah krama, sisu, sampe asanak, tan surud kawighnan, mangkana sosote I Bandesa Mas, ri pratisantananya wekas, haywa lupa pwa kita kabeh, sawarah ingsuneng kamu. Panugrahan Ida Padanda Dwijendra ring I Bandesa Mas, ri tatkalaning pati, wenang kita, lwirnya yogya kita matrilaksana, magunung pitu, munggah palih sawarnane, sancak taman warna sangha, makarang liman, mabhoma mahelar, mahulon citya rekha, genep saupakaraning salu dibya, makajang, makalasa, mapatrang, mapering mabale salunglung, saha tarpananing mantri madikara, yogya kita ngangge hasti, nista madhya uttama, uttama panebasanya 80.000, nista 16.000, nistaning nista 8.000, mangkana kramanya.
Hana pratisantana de Ki Bandesa Mas, luwihing kagunan, weruh ring tata kramaning sastragama, pradnyan weruhing nitikrama, makadi : Asta Kosala, ngaran undagi; weruh ring aji silpasastra, ngaran sangging, weruhing Brahma Wisesa, ngaran Pande, punika sane kelingang antuk pratisantananya, ika gagaduhannya, matangnyan hana panugrahan sira Ida I Dewa Agung Anom sang jumeneng ri Sukawati, inaranan pwa sira Pangeran Wasan, mangkana katattwannya nguni. Sakeng Sukawati, hana mintar ring desa Peliatan, Gowang, Apuhan, Celuk, Den Bukit, Mengwi, Watuwulan, Kaba-Kaba, Mambal, Banjar Tunon, Peliatan, Tengkulak,Tista, mwah kadi munggah ring ajeng.
Iki Babad Bandesa Mas saha warganya, duk angayum Purane ring Dasar Bhuwana Gelgel, paican I Dewa Agung Madhe, ring para pratisantanan Ki Bandesa Mas, ika saking ngawit.
Babad babon puniki padrebyan Pan Sukra, saking Banjar Pregae, desa mwah distrik Mengwi, kasurat olih I Wayan Gobyah, pecak mantri guru ring Distrik Mengwi. Puput kasurat ring Redite Umanis wara Warigadyan, panglong 1, sasih Kapitu, rah 6, tenggek 5, Isaka warsaning loka 1856.
Subal.


text:
Saraswati
Bapak Kepala Sekolah sane wangiang titiang. Para Guru lan Para Siswa sami sane kusumayang lan tresnasihin titing.
Om Swastyastu
Melarapan antuk manah sane suci tur astiti bakti majeng ring Ida Sang Hyang Widhi Wasa, titiang sareng idadane sami para guru lan siswa SMP N 1 Singaraja prasida mapupul ring ajeng genah suci puniki sareng sami ngaturang bakti ritatkala rahina suci Sang Hyang Aji Sarawati, dumadak ida sueca nyurianin tur ngicen keselamatan ring iraga sami. Rahina suci Saraswati ring sejeroning pemargin Agama Hindu ring Bali kebawosang pinaka ngawit tedun wacakan sastra pengewuruhan ring jagate pinaka suluh pemargi sejeroning ngelanturang kauripan ring jagate puniki. Jatma sane nenteen uning ring kewuruhan Sang Hyang Aji Sastra sampung janten taan prasida ngeruruh pemargi kauripan becik, santukan ipun nenten pacang uning punapa punapi tatecare pemargi ngerereh pangupajiwa sane becik anggen ngelanturang kauripan nyane. Ring pamargin rahina suci ring Bali, Saraswati kemargiang nemoning rahina Saniscara keliwon wuku Watugunung. Ritatkaal irika para siswa sareng sami sumuyuk ngaturang bakti melarapan antuk Canang suci lan wangi mangda Ida Betara suweca nedunang kaweruhan tur nuntun para siswa sami prasida ngmargiang anggah ungguh seperindikan Brahmacari sane kelaksanayang ring sekolah. Rikanjekan rahina Saraswati, siosan ring ngaturang bakti mangdene para siswa sami ngulat sarira nincepang pekayunan mangda kaweruhan punika wiyakti menggah ring angga tur prasida pacang ngelaksanayang ring sejeroning pemargin kehidupan tur setata ngeruruh pemargi sane becik manut sekadi pinuntun Sang Hyang Aji Dharma tur ngicalang pikayunan tan becik sane mikobetin jatma lan jagate. Bapak Kepala Sekolah lan Guru Miwah Siswa sareng sami sane tresnasehin titing, asapunika atur titiang ngindikang menakadi rahina Saraswati dumugi wenten pikenohnyane. Pinaka pinguntat titiang atur puniki antuk parama shanty.
Om Shanti Shanti Shanti Om


text:
Wénten kabaos ring tengah wetengé, wénten batun basang, wénten isin basang lan sané siosan. Batun basang inggih punika wantah kabaos oka utawi putra sané kaembasang utawi kametuang sangkaning patemon alaki rabi. Salanturnyané sané pacang baosang mangkin inggih punika indik isin basang.
Manut pangandikan anak lingsir utawi sang sané sampun pawikan sané kabaos isin basang, inggih punika wantah marupa: pangan lan kinum, pangan dan kinum punika prasida kaanggé nglanturang utawi ngupapira kauripané. Wénten piteket sané patut sungkemin sareng sami inggih punika, yening sampun prasida asil pakaryané rangkungan, risampuné kaanggé sajeroning kupapira kauripané. I rika mangda prasida ngepahang asil pakaryané, upaminné sané kapertama anggé sajeroning dagingin isin basang, sané kaping kalih angge mayadnya utawi madana, sané kaping tiga pupulang utawi simpen mangdannyane ring pungkir wekas petpradene nenten presida malih makarya mangda wénten bekel malih. Sajeroning kauripané puniki yéning selebih kauripan parajanané maka sami matetujon nyujur sané kabaos isin basang. Mangda tatujoné prasida kapanggihin turmaning mapikolih i riki sampun majanten pisan mangda kadasarin antuk ngruruh pakaryan, pakaryané sané patut kaambil manut ring swadarma soang-soang, napi mawinan asapunika? Yéning sampun ngambil pakaryan manut swadarma, umpaminné yéning swadarma dados petani mangda ngambil pakaryan petani, yéning swadarma dados nelayan mangda ngambil pakarya nelayan lan pakaryan sané siosan mangda manut taler ring swadarma. Yéning asapunika pakaryané manut ring swadarma soang-soang, napi sané kaaptiang soang-soang majanten pacang manggihin asil sané prasida kanggé nagingin asin basang.
Yéning selehin kawéntenan jagaté sakadi aab mangkin, urip ring jagaté puniki banget méweh pisan, méwehané sapunapi? Duaning kabaos jagaté sakadi mangkin akéhan parajana. Yéning wandingan ring kawéntenan jagaté, jagaté sayan-sayan nyupekang krana kaebekin olih parajana, punika mawinan ngruruh pakarya banget méweh pisan, kabaos urip ring jagaté wantah prasida ngruruh sané kabaos isin basang kémanten, lianan ring punika nénten prasida jagi nagingin, manut sakadi babaosé ngruruh isin basang sakadi ngayahin kranjang padang. Mangkin bek benjang malih puyung, lianan ring punika sané ngawinang sukeh ngaruruh isin basang, krana arta brana sané kaduénang olih panegarané kaambil olih parajanané sané parilaksananné nénten becik utawi corah, parilaksana sané asapunika kabaos korupsi. Kawéntenané puniki banget pisan ngawinang parilaksana-parilaksana sané patut kalaksanayang olih sang ngawarat sajeroning nyejahterahang rakyate nénten prasida kalaksanayang. Punika taler sangkaning wénten korupsi punika ngawinang jagaté tiwas nénten prasida pemerintahé nglanturang tetujonne utawi nagingin pinunas rakyaté. Parilaksana parajanané sané korupsi punika kabaos ngulehang isin basang padidina, ipun nénten rungu ring sané nénten madué isin basang. Sangkaning korupsi ipun nénten sukeh ngruruh isin basang, duaning ipun sampun madué modal saking asil parilaksana corahné. Nanging asapunika manut babaosé ”alih aluh élah ilang”.


text:
Kapal Pesiar ; Piteket-piteket
Akéh pisan anom-anom Baliné meled makarya ring kapal pesiar. Indik puniki kasinahan ring agén parékrutan tenaga kerja kapal pesiar. Agén punika setata akéh karauhin olih krama sané meled uning, napiké wénten galah makarya ring genah inucap. Anom-anomé punika lascarya bulak-balik Bugbug – Denpasar, wantah mangdané uning yaning bénjangan wénten lowongan. Bulak-balik saking genahné sané doh ka Dénpasar kalaksanayang nénten ja apisan utawi ping kalih, sakéwanten sering. Kawéntenan punika nyihnayang agengnya pangaptian anom-anom Baliné makarya ring widang punika. Paraiindikane punika kawedarang olih I Ketut Pariasa sekadi kasurat ring Bali Post/BP/191008.
Gatra ring koran nguningang duk tés parékrutan, pamiletnyané akéh pisan. Wantah akidik sané prasida lulus turin prasida molihang galah “ngeduk dolar” ring hotél kambang sané mawasta kapal pesiar punika. Panjang pisan pailehan anaké makarya ring kapal pesiar, mawinan ketah kanikang suénnyané paileh punika ngantos numbuhang jenggot.
Ring sajeroning parékrutan, ri sampunné sang sané ngrereh karya kasinahang lulus makasami tés, wénten tés pinih untat marupa tés kaséhatan. Tés puniki kaanggé mastikayang sang makarya yakti-yakti séhat lan nénten makta panyungkan sané pacang nularin anak siosan. Dadosné majeng pekerja sadurungé becikan uning indik kawéntenan kasehatannyané mangdané yéning wénten panyungkan prasida kakelidin miwah kaubadin.
Makarya ring kapal patut sayaga ring méntal lan fisik. Kapertama, sané pinih abot ngeninin nyayagayang méntal. Méntal sané sayaga artosné, sang makarya yakti-yakti sadia makarya, ngrereh jinah, lan kayun kapréntah olih pimpinannyané, masiosan ring kawéntenan ring darat. Sakéwanten yéning i raga sampun pastika uning ring hak, kawajiban, lan genah i ragané, pimpinan nénten pacang ngawag-ngawag mréntah i raga. Minab pateh kadi dija-dija, sané wikan nyenengin lan ngajum pimpinan ketah polih aget lan kasayangin.
Makarya ring kapal merluang bayu ageng, sakéwanten kasuén-suén pacang biasa, lan yéning kamargiang, rahina-rahinané pacang mamargi. Dadosné, kasabaran sané pinih abot. Duaning galah makarya sayuwakti jimbaran ring makarya ring darat nganutin hukum laut internasional.
Makarya ring dija-dija pateh, ngawi kenyel. Nénten wénten pakaryan sané dangan. Sané wénten wantah pakaryan sané anut lan nénten anut. Sané pinih nyenengin wantah ri kala nrima upah.
Galah-galah pangawit makarya ring kapal wantah galah sané nénten ajeg. Galah-galah punika ketah wénten rasa kangen meled budal utawi nyerah. Minab sangkaning durung biasa doh saking kulawarga, nénten kuat, utawi nénten yakti-yakti meled makarya. Ring galah-galah kadi puniki, i raga patut ngajegang raga. Becikan yéning mamanah kadi puniki, “Pinih becik leleh sangkaning makarya bandingan ring leleh sangkaning nganggur.” Leleh makarya ngwetuang jinah, leleh nganggur wantah pacang ngaé lek lan nénten polih jinah.
Tenaga Asia ketah ngawitin saking genah pinih beten. Makarya ring kapal pesiar Amerika, upahné kedikan ring makarya ring darat. Sakéwanten untungné, makarya ring kapal pesiar polih ajengan lan genah sirep. Dadosné i raga prasida nyimpen jinah, napi malih genah makarya masengker, nénten wénten genah matumbasan.
Makarya ring kapal i raga patut makarya sané wenang lan patut, sané anut ring prosedur. Contoné yéning ngangkat barang baat nénten mrasidayang praragan patut nunas tulung. Sampunang maksaang raga mangda nénten keni sengkala.
Makarya ring kapal becik yéning kaanggén titi pangancan majeng anom-anom Baliné ngujur masa depan sané becikan. Duaning napi sané polihang ring kapal pesiar, pacang akéh ajinné yéning bakta ka Bali. Yaning jinah sané kapolihin, pacang prasida kadadosang makarya warung nasi, warung internét, kos-kosan, genah kursus, lan utsaha siosan. Lamakane yang wantah kaangkat pitekete puniki, mangdane becik-becik makta raga pamekas saking geginan sane boya-boya, minakadi mabuk-mabukan, berfoya-foya lan margi tan becik sane siosan.
Pamuputné, i raga patut mawali budal ka kulawarga lan nyama braya. Punika mawinan makarya ring kapal pesiar patut becik karencanayang suénnyané pacang makarya i rika.
Akéh sané prasida kacritayang ngeninin makarya ring kapal pesiar, wénten becik lan kaon, adil, lan sangsihnyané. Sané pinih abot, makarya ring kapal pesiar maaji pisan duaning prasida napak ring genah soléh, uning ring kawéntenan adat sané masiosan.
Keposting olih I Wayan Ardika, SE.


text:
Inggih ida dane sareng sami, sampun pada pawikan, rahina mangkin
Prawaning Tilem Kepitu/Caturdasi Kresnapaksa Maghamasa, sane sampun
kaloktah kawastanin Rarahinan Siwa Ratri. Maosang indik Siwa Ratri,
sampun kalumrah pisan ring pambiaran, duaning ida dane umat Hindu
pamekas, sampun ngalaksanayang sabilang warsa.
Ring jagat Nusantarane pamekas ring Bali, indik Siwa Ratrine punika,
sampun dados unteng beblibagan ring pasantian, mapiranti antuk Kekawin Siwa Ratri Kalpa, pinaka sastra Jawa Kuno, sane kekawi olih Mpu Tanakung, ring Bali kabaos Kekawin Lubdhaka. Duaning makeh ida danene durung cacep ring basa Kawi/Jawa Kuno, para pangawi Baline katah makarya kekawian marupa Parikan Lubdaka, sane ngangge basa Bali Lumrah. Indike punika maka cihna umat Hindu ring Bali oneng ring daging cakepanne punika.
Unteng dagingnyane wantah satua, satuan Sang Lubdaka. Sang Lubdaka punika wenten maosang Sang Nisada, Sabara miwah Pulinda, sane mateges juru boros. Mungguing reringkesan satua Lubdaka, inggih punika :
Sang Lubdhaka kasarengin olih pianak
somahnyane magenah ring pucak gunung. Setata ipun madruwe geginan wantah
maboros, kangge upajiwa kulawarganipune. Ri kala dina nemonin caturdasi
kepitu, ipun maboros ngranjing ka tengahing alas sregep saha gegawan.
Nanging ring sajeroning pajalan ipunne nenten ngamolihang daging
tetujon, dados sayan joh pajalanipunne, ngantos kapetengan ring
tengahing alas. Kala irika ipun madruwe manah ajerih, yening ngoyong
beten sinah sarap buron. Raris ipun menek ring wit bilane. Taler ipun
ajerih duaning kiapnyane, yening pules sinah ulung sarap macan. Angge
ipun nungkulang kiap raris ngepik-ngepik daun bila, tur kaulungang ring
telagane, irika tan pajamuga nganenin Lingga pinaka linggih Ida
Sanghyang Siwa.
Gelising crita sampun semengan raris mulih ngusap-ngusap lima, duaning nenten mapikolih.
Suwening asuwe gelem tur nglantur padem I
Lubdhaka. Kacrita atmanyane kabingungan, tur kasingse olih watek
Kingkara Balane, kategul, kaseret lan katitig. Nanging tan asuwe rawuh
Gana Balane, sangkaning titah Sanghyang Siwa, raris kapendak kapaica
genah ring Siwaloka, sangkaning ipun nglaksanayang brata Siwa Ratri.
Inggih asapunika daging satuane.
Malarapan antuk satuane punika, iring titiang ida dane sareng urati
ring parindikan punika, ngiring rereh suksemannyane, duaning sang Kawi
waged pisan mingitang daging kekawianidane. Sang Lubdhaka setata
mamati-mati, himsa karma, ngamademang buron sane panggihipun. Sangkaning
nglaksanayang brata Siwaratri, sesampun padem atmanipune polih
Swargaloka.
Yening matra-matra pikayunin sinah nungkalik ring ajah-ajah
Karmaphala. Nanging yening uratiang pisan, I Lubdhaka, ri sampun padem
atmanipune sampun polih kasingse olih Kingkara Balane, nampi pikolih
himsa karmane, pamuput ipun polih genah suci Siwaloka. Kasinahanipun
iriki Ida Sang Kawi Wiku, Ida Mpu Tanakung, sinah madruwe tetujon sane
pingit, kangge ngetus pikayun ida danene mangda kayun ngamargiang
ajah-ajahan agama Siwaratri.
Sapunika taler parilaksanan I Lubdhaka, nungkalik pisan ring Dharma,
setata ngulurang indriya, mamati-mati. Punika yening rereh ring sesuduk
sang maraga suci, makadi ida para wiku, sane sampun patut prasida
mitetang indriya, nenten himsa karma, setata nyunjung Dharma ring
jagate. Iring uratiang I Lubdhaka janma biasa, wong pretakjana, manawita
pateh ring iraga lan ida dane sareng sami.
Elingang I Lubdhaka magenah ring alas gunung, napike sane prasida
kagarap, kangge nyambung kahuripan pianak somahipune ? Yen uratiang
wantah ipun nglaksanayang swadharma, duaning ipun sane kandelang ngruruh
pangupajiwa, kangge nglanturang kahuripanne, wantah majalaran maboros.
Kadadosan ipun I Lubdhaka satya ring Swadharma, tur punika sane
kalaksanayang kantos ipun padem. Tur ipun sampun nerima pikolih karman
ipun, nanging sangkaning Satya lan Swadharma, mapiranti antuk brata
Siwaratri, ipun polih swarga. Tur I Lubdhaka mapainget ring iraga sareng
sami, mungguing kautaman brata Siwaratrine.
Nanging yening ruruh ring sajeroning tetujon hidup i manusa, sane kabaos Catur Purusartha, Dharma, Artha, Kama lan Moksa.
Kasinahanne Dharma pinaka dasar angge ngruruh artha, kama, pamekas
moksa. Artha lan kama yang tan padasar Dharma, kabaos nirdon. Punika
duaning dharma, artha, kama patut pisan margiang becik-becik ring
jagate, sane angge piranti nyujur Moksa.
Raris wenten ring pambiaran maosang brata Siwa Ratri, wantah pinaka : Malam Peleburan Dosa. Indike punika patut rerehang pamargi pamatut, mangdane nenten ngirangang unteng sukseman Siwaratrine.
Malih iring titiang ida dane mikayunin, Satua Lubdhaka (Siwaratri
Kalpa), sane kekawi olih Mpu Tanakung, sane banget wenten sangketannyane
ring Rarahinan Siwa Ratri rawuhing bebratannyane. Raris wetu pitaken :
Sirake Mpu Tanakung punika ? Yening rereh suksemannyane wantah ida sang
maraga suci, sane sampun prasida mitetang indriya, tur prasida amor ring
sangkan paran. Mpu mateges sang maraga suci; tan mateges nenten; kung
mateges indria utawi smara.
Raris malih wetu pitaken, napike wantah I Lubdhaka sane maboros,
napike nenten Ida Mpu Tanakung, sane dados pratiwimba dados juru boros ?
Ring satuane sane kaborosin beburon sane mageng. Napike sukseman
beburonne punika ? Indike punika iring titiang sareng sami mikayunin.
Ring satuane kabaosang I Lubdhaka boya ja janma sane nandang dosa,
nanging ipun wantah mawak papa. Napike papane punika ? Taler wenten anak
maosang, iraga sareng sami puniki wantah juru boros ring jagate , manut
swagina lan swadharma soang-soang. Wenten sane morosin Dharma, wenten
sane morosin Artha, Kama. Wenten sane urati morosin ajeng-ajengan,
wenten sane morosin pangaweruh, wenten sane morosin smara, wenten sane
morosin kawisesan, tur sane lianan. Manawita iraga puniki
Lubdhaka-Lubdhaka sane kantun kapetengan, raris nunas galang ring rahina
mangkin nemonin Siwaratri.
Iring titiang malih mapikayun, uripe puniki waluya sekadi magenah
ring gedonge sane mauneb, sinah peteng dedet, asapunapi antuk mangda
mikolihang galang ? Iring titiang rawuh ring dwarane, getok-getok saking
tengah, mangdane prasida dwarane mampakang, sinah prasida manggihin
galang. Napi suksemanne punika ?
Iring uratiang malih sane kaborosin wantah buron sane ageng, sirake
sinengguh buron sane ageng? Nenten seos Sanghyang Pasupati dewaning
beburon, sirake sane nenten mapikayun nyujur Sanghyang
Pasupati/Sanghyang Widhi ?
Inggih ngiring cutetang, laksanayang yogane sekadi I Lubdhaka ring
rahina Siwaratrine puniki, mangda mikolihang tetujon sane pamekas.
Sakweh ning papanika sang yogiswara,
lawan iking wasana kabeh, yateka tinunwan de bhatara Siwagni, ri
huwusnya hilang ikang karmawasana, tamolah alanggeng samadhinira, tan
molah bhatara ri sira yan mangkana, ya ta matangnyan cintamani sira,
asing sakaharep nira teka,, sakahyun ira dadi, ndah wyaktinya kapanggih
ikang kasteswaryan de nira
(Sahananing kapapan sang yogiswara
rawuh ring karma wesana sami, sinah ical, kabasmi olih Ida Sanghyang
Siwagni, wantah langgeng samadhin idane nenten pisan obah, yening sampun
prasida punika, napi sane kapikayun pacing rawuh, napi sakaluire
kapanggih, sinah pacang manggihang kadegdegan).
Wenten pitutur Sanghyang Siwa, ring kaluihan Siwaratrine :
Sapapa niki nasa de niking atanghi manuju siwaratri kottama, sapapa nika sirna de nikang phalaning brata winuwusakenku tan salah
Sahananing papane, kasengsaranne punika
lebur sirna, sangkaning majagra (magadang) ring rahina siwaratri sane
utama, sakancanne punika sirna sangkaning brata sane sampun kajantenang,
sinah nenten iwang
Ida dane sareng sami sane wangiang titiang.
Napi sane atur uningayang titiang di wawu, yening rereh malih daging
kasuksmanne, kasinahan akeh sane kantun singid. Yadiastun asapunika,
iring titiang ida dane mapikayun, makadi :
Kawi lan Wiku; Aturu lan Atutur; Papa lan
Tapa; Yama lan Maya; Pasu lan Pasa; Indra lan Indria; Mona lan Moni,
Jagra lan Lupa; Brata lan Indria.
Kawi mapiteges sang pangripta/pengarang. Mahakawi, pangawi sane wikan. Ring Kakawin Astiakayana, wenten kabaos : “mangken
phalguna masa kepwan ing ulah kapetengan i hatingku tan sipi, …. de
nini rajah tamah pwa wreddhya, … yan tan sang wiku siddhawakya kadi
landep ing isu rasaning manah licin”.
Maka pralambang sang Kawi mabinayan ring sang Wiku. Di asapunapine
Wiku lan Kawi maraga tunggal. Wenten sang Wiku taler ida maraga sang
Kawi, punika taler wenten sang Kawi dados Wiku, sering kabaos Kawi Wiku.
Manut ucap ring ajeng, Sang Kawi kabaos ri kala sasih Kapat, wantah
sang Kawi prasida ngamedalang daging pikayun, mawetu Kakawian sane
mabuat, punika sane kabaos Amretamasa. Yening ri kala
jagat gulem peteng ri kala sasih Kepitu lan Kawelu, hujanne tedun, ri
kala punika Ida Sang Wiku tedun mapica ajah-ajah, maka panuntun nyujur
sane galang. Punika maka piteket ring rarahina Siwaratri. Asapunapi Ida
Mpu Tanakung ?
Aturu lan Atutur, aturu tegesnya sirep; atutur tegesnyane eling.
Kruna eling taler marti smreti, lan kruna atutur ring Kakawin Siwaratri
kabaos atanghi, sane madruwe kasuksman pateh.
Ring Pustaka Wrehaspati Tattwa kabaos ri kala bebabaosan Bhagawan Wrehaspati ring Bhatara Iswara, irika wenten kabaos indik turu, lupa lan papa
“….apan jatinikang mamangan menak
turunya, ikang turu magawe lupaning atma, lupa pweka ng inabhyasanya,
gatinya de nikang wuk turu, ya ta matangnyan dadi pasu ……”
Sang sane seneng oneng ngulurin indria
ring ajeng-ajengan, sinah leplep sirepnyane, sangkaning sirepe punika
mawetu sang atma lupa (tan eling) ring kasujatinne, sang sane setata
sirep kewanten pacang numadi dados beburon.
Sapunika taler pablibagan olih Ida Bhagawan Wrehaspati :
” …ndya teka luputa ring papa, matangnyan lepasa sangkeng naraka ….”
Asapunapi antuk mangdane prasida lepas sakeng papa, sinah pacang lepas sakeng papa naraka ?
Kacawis olih Sanghyang Iswara :
” ……..yan matutur ikang atma ri jatinya, irika ta yan alilang, sang atma juga humidepa saka sukha duhkhaning sarira ….”
Yening sampun Sanghyang Atma eling ring
kasujatiaane, pikayunne dados ening suci, duaning wantah Sanghyang Atma
sane prasidha uning ring suka duka ring sajeroning kayun.
Ring Kakawin Arjuna Wiwaha, wenten kabaos “amuter tutur pinahayu“
Papa lan Tapa, mateges sapasira ugi
sane kantun kaiket antuk indria, tan menget ri kajatinya. Sane angge
mucehang punika wantah Tapa, umeret ikang indria, ngubda wisayan
indriane antuk sane mawasta Tapa Brata. Brata utawi wrata, sinalih
tunggil ajah-ajahan agama Hindu sane mabuat, punika duaning ida sang
Wiku kabaos Wrati/Brati, sang sane prasida ngamargiang Brata (Wrati Sasana). Kruna brata mapaiketan pisan ring kruna Tapa “sampun ayasa angrencem tapa mwang brata, amangun tapabrata padha gong yoga“.
Yama lan Maya, Yama inggih punika bhisekan ida
Sanghyang Widhi, maka panepas sahananing karma ring Swargaloka. Maya
punikapikobet siluman sange ngiket ipun manusa. Sapasira sane kaiket
antuk Maya sinah pacang kakenen pikolih karma olih Hyang Yama. Elingang
atman sang Lubhdaka kasingse olih Yamabala.
Pasu lan Pasa, pasu mateges beburon lan pasa mateges
tali. Lalu ada kata Pasupati, bhisekan Ida Sanghyang Siwa utawi Rudra,
sane maka senjatanida Pasuyuddha (ri kala ngarepin sang Arjuna), sane
pinaka panugrahan Hyang Siwa ring Arjuna, pinaka Pasupati
Astra. Elingang asapunapi pamargin Sang Arjuna ri kala maperang tanding sareng Hyang Siwa Rudra.
“Anakku huwus katon abhimananta temunta
kabeh, hana panugrahangku cadusakti winimba sara, pasupati sastrakastu
pangarannya nihan wulati“.
Suksmanuipun, sahananing manah sane maka
pasu/kala/indria, patut kalepas tali panegulannya (pasa), wawu prasidha
nincap kasucian, mapanggih lawan Hyang Siwa. Manusa sane prasida lepas
(pasa) sane marupa pasu, punika maka pralambang polih panugrahan
Pasupati. Pasu – Pasa – Pasayuddha – Pasupati.
Indra lan Indria, elingang asapunapi gegodan Hyang
Indra ring ring Sang Arjuna. Ring tepengan Siwaratri, Lubdhaka sane
prasida nglaksana Japa (metik don bila), Tapa, Brata, Yoga lan Samadhi,
kapungkuran prasida molih Siwaloka.
Mona lan Moni, Mona mateges “meneng” tan
mabebaosan. Muni, sang maraga suci (Elingang satua ring Adi Parwa, Sang
Parikesit seda, sangkaning duka ring Muni sane Mona).
Jagra lan Lupa, Jagra, eling sang sane tan eling kabaos lupa.
Inggih ida dane sareng sami, kasuksman Siwaratine punika makelingang
mangdane iraga prasada eling/menget/jagra, maduluran antuk Mona lan
Upawasa.
Inggih asapunika jagra winungun titiang ring rahina Siwaratrine puniki, kirang langkung titiang banget nunas pangampura.
Puput.
OM Santih Santih Santih OM
sumber: http://panbelog.wordpress.com


text:
INDIK TATA LENGKARA
Lengkara punika marupa pupulan kruna, taler sering marupa kruna pinaka pasaur lengkara sadurungnyane. Pinaka dasar pupulan kruna utawi krunane punika kabaos lengkara inggih punika : (a) runtutan ucapan utawi tulisan sane madaging unteng pikayunan sane jangkep manut uger-uger tata basa; (b) runtutan ucapan sane madaging alunan suara (nada) ring pamuput madaging paneges suara panguntat (intonasi final). Ring basa sane kasurat (basa tulis), lengkara ketahnyane
kakawitin antuk aksara murda (huruf kapital) miwah ring panguntat madaging ceciren (tanda) gecek titik) , pitaken (tanya), miwah pakeengan (seru). Indayang cingakin conto ring sor puniki :
– Nyen ento di warung?
– Tiang.
– Siape ane beline ibi suba mati.
Lengkara sane kabaos paripurna sakirangnyane madaging jejering lengkara (subjek) miwah linging lengkara (predikat). Kawigunan (fungsi) lianan sakadi panandang (objek) miwah katerangan (keterangan) nenten ngwetuang lengkara punika nenten jangkep.
1. Lengkara Nganutin Tetojon
Nganutin tetujon bebaosan, lengkara kaperang dados tigang soroh inggih punika :
a. Lengkara Pamidarta
Lengkara pamidarta inggih punika lengkara sane nlatarang parindikan. Penees lengkara ring untat ketah ipun rata, sakadi :
– Jani ada pameran di lapangan
– Ibi sanja umah I Darmane puun
b. Lengkara pitaken
Lengkara pitaken marupa lengkara sane tetujon ipun nunas pasaur saking sang sane katakenin. Panees ring panguntat lengkara ketah ipun ngunggahang (intonasi tanya) miwah sering nganggen kruna pitaken, sakadi :
– I Wayan suba majalan masuk ?
– Bapa suba teka uli kantor ?
c. Lengkara Panguduh
Lengkara panguduh inggih punika lengkara sane tetujon ipun ngandikain anak tiosan mangda maparilaksana utawi ngambil pakaryan. Lengkara panguduh punika wenten panguduh sane alus miwah kasar, sakadi :
– Jemakang adine nasi !
– Enggalin anake majalan masuk !
2. Lengkara nganutin wangun
Nganutin wangun ipun lengkara kabinayang dados :
a. Lengkara Tunggal
Lengkara tunggal inggih punika lengkara sane polannyane asiki, sakirangnyane madaging jejering lengkara, linging lengkara, ring asapunapine madaging panandang miwah katerangan, sakadi :
– Men Putu meli nasi.
– Ni Sari ngadep bunga di peken.
b. Lengkara Masusun
Lengkara masusun, inggih punika lengkara tunggal sane sampun kawrediang ngwangun susun anyar tur sakirangnyane madaging kalih lengkara tunggal. Lengkara masusun kabinayang malih dados tetiga, inggih punika lengkara masusun pepadan, lengkara masusun matingkat, miwah lengkara masusun pepetan.
1. Lengkara masusun pepadan, inggih punika lengkara masusun sane lengkaran ipun kantun sapadan utawi sederajat. Lengkara puniki ketah kagabungan antuk kruna napi, nanging, sakewala, miwah sane lianan. Indayang cingakin lengkara ring sor puniki :
– Bapa ngoyong ditu, tiang dini.
– Nyoman jemet, nanging I Ketutne kiul gati.
2. Lengkara masusun matingkat, inggih punika lengkara sane kawangun antuk lengkara sane paiketannyane nenten sumaih. Silih sinunggil lengkarannyane kabaos inan lengkara (induk kalimat), lengkara sane lianan kabaos pranakan lengkara (anak lengkara), sakadi :
– I Bapa teka dugase I Meme sedek nyakan di paon.
– I Bogol ngambul krana tusing banga pis teken bapanne.
3. Lengkara masusun pepetan, inggih punika lengkara masusun sane ngutamayang mepetang wangun lengkara sane pateh, sakadi :
– Carike ento mara belina. Carike ento jani suba gadeanga
– Carike ento mara belina, jani suba gadeanga.
3. Lengkara Nganutin Paindikan Jejering Lengkara
Nganutin paindikan jejering lengkaran ipun lengkara-lengkara basa Baline kabinayang dados lengkara lumaksana miwah lengkara linaksana.
a. Lengkara lumaksana, inggih punika lengkara sane jejering lengkarannyane nglaksanayang pakaryan. Linging lengkarannyane ketah marupa kruna tiron mapangater anusuara, sakadi :
– Beli Made nusuk sate.
– Mbok Putu ngae jaja.
b. Lengkara linaksana, inggih punika lengkara sane jejering lengkarannyane keni paindikan. Linging lengkarannyane ketah marupa kruna tiron mapangater ka- miwah mapangirin –in, miwah –a, sakadi :
– Made maekin tunanganne.
– Galenge tegakina teken panakne.
materi niki tiang ambil sakin RPP sane kaicen olih timpal titiang. suksma sampun ngicen materi niki, mogi2 mawiguna,,,:)


text:
Di Banjar Carik, desa Gunung Sari ada anak sugih madan Pan Bonggan. Ia mapisaga ngajak anak lacur madan Pan Bagia. Pan Bonggan tusing pesan bisa menyama braya. Tusing taen masilihang barang-barangnyane.
Apabuin makidihang lakar nulungin anak tiwas wiadin anak kasengsaran dong suba joh. Dikuda kenkene pesu jailne, tur nyadcad timpal duweg pesan. Apa buin tekening anak tuara. Buina ia stata iri, gedeg ningalin anak mapanganggo bungah. Dadine tusing ada anake makekasihan ngajak Pan Bonggan.
Nanging mabinaan pesan teken Pan Bagia. Ia bisa pesan matilesang awak, sawireh tau tekening awak tiwas tusing ngelah apa.
Buina ia polos, tur demen malajahang awak. Mamunyi sada alus, tingkahe setata kasor. Ia anteng tur demen mapitulung tekening anak len. Ia bisa pesan manyama braya, bisa ngulanin keneh timpal. Ento kranane liu anake demen teken ia. Tur ia liua ngelah timpal miwah nyama braya.
Sadina-dina gaginan Pan Bagiane ngalih saang ka tengah alase. Keto masi ngalih jukut muah umbi-umbian. Man lebihan bedik purupanga baas ka peken anggona ngidupang kaluwarganyane. Cutetne idupne asambekan.
Sedek dina anu nuju Kajeng Kliwon, luas Pan Bagia ka tengah alase ngalih saang lan jukut-jukutan. Sedeng kelangen ia mikpik jukut disisin pangkunge saget ada sabda nrawang uli baduur. Kene sabdane ento : "Ih ! Pan Bagia ngalih apa ditu ? Dingehang sabdane manirane". Pan Bagia lantas matur; sambilanga ngetor baan jejehne.
"Ratu Betara ! tiang deriki ngrereh saang miwah jangan. Sawireh katunan tiange kadi mangkin, yan tan sapunika tiang ngabetang dewek tan urungan titiang padem tan paneda".
"Nah !yang Pan Bagia enyak ngidepang pangandikan manirane pedas cai bakal bagia. Nah ditu di bongkol kayune gede totonan ada guci matekep, jemak ento aba mulih !. Teked jumah dadi suba ungkab".
Diastu ia maan emas muah pipis slaka liu, nanging ia tetep plapan nganggo kasugihanne ento. Tusing ja anggona maseneng-senengdogen, nanging sisan anggona ngidupang kaluwarganne, ada masih anggona kamulan madagang. Uli dugase ento lantas idup Pan Bagiane, saja bagia. Makleo-kelo kanti suba ia ngelah, nuutin anake buka jani.
Sawireh keto kehanan Pan Bagiane, Pan Bonggan lantas matakon tekening Pan Bagia unduke ngelah buka keto. Ditu lantas Pan Bagia ngorahang teken Pan Bonggan undukne ada sabda uli baduur di langite, ngonkon nyemak guci di batan kayune gede. Ditengah gucine ento liu misi pipis slaka. Mara keto satuane Pan Tiwas jeg ngencolang Pan Bonggan mulihne nyemak bajunne ane buuk-buuk tur ane uek. Prajani ia nyaru-nyaru dadi anak tiwas, nuutang saparisolah Pan Bagiane. Disubane keto, buin maninne ngedas lamah, kema ua ka tengah alase ngalih saang. Disubane keto jeg ada sabda nrawang dingeha uli ba duwur.
"Ih ! Pan Bonggan kema jani beneng kaja, ditu beten kayune gede ada guci, jemak ento aba mulih".
Mara keto dingeha teken Pan Bonggan, kendel pesan kenehne, lantas jeg majalan ia beneng kaja di tengah alase. Sawireh alase kalangkung bet, ditu lantas ia paling, tusing tepukina tongos gucine ento. Baan kaliwat jejehne lantas ia ngangsehang malaib panti-kaplug. Tan pasangkan maglebug ia ulung di abinge, engsut di tengah ketkete. Ditu ia mara inget tekening deweke suba babak belur. Makucah-kucah pesu getih, nganti suba semengan mara ia nepukin lelubukan nuju ka sisin alase.
Ento lantas tuuta mulih. Pajalanne suba srandang-srendeng buka anak punyah. Ditu ia ngeling tan duga baane naanang sakit. Teken jumahne lantas ngojog ka tengah metenne pules tur nandang sakit.
Makelo tusing bani pesu, baan lek teken unduke buka keto. Diastu ia ngengkebang untukne buka keto, sakewala masih liu krama banjare nawang undukne. Buka sinonggane, tusing dadi baan nekepin andus. Sinah anake nawang unduke buka keto.
Dadi Pan Bonggan salawasne kaucap, jatma demit jail teken anak tiwas, anak sengsara. Keto ketuturan anak mabudi loba.
Pan Bagia Teken Pan Bonggan olih Sabda Sastra Bali, Denpasar. 2009


text:
Contoh pidato singkat bahasa bali terbaru
Kumpulan pidato bahasa bali – Pidato adalah sebuah teks yang dibacakan di depan umum atau di tempat-tempat umum kerumunan massa yang memiliki tujuan yang bermacam-macam. Yaitu mulai dari bertujuan untuk mengajak, memberitahukan sesuatu, ataupun memberi sebuah larangan sampai dalam sebuah kampanyepun kita masih mendengar sebuah pidato.
Pidato dapat disampaikan dalam berbagai bahasa, Bahasa bali salah satunya. Dengan kita berpidato bahasa bali, kita sudah ikut andil dalam melestarikan budaya berbahasa bali. Karena dewasa ini bahasa-bahasa bali alus sudah semakin tersingkir oleh bahasa-bahasa luar negeri ataupun bahasa-bahasa gaul yang banyak beredar di film-film sinetron di indonesia. Dengan kita belajar Pidato Bahasa Bali kita juga telah menghargai para leluhur kita dimana pada zaman dahulu bahasa bali menjadi bahasa pokok dalam kehiduan keseharian orang-orang bali.
Kerangka pidato bahasa bali
“om swastyastu”
Para diaksa, atiti, miwah uleman sane murdayang titiang. Miwah para semeton sane tresna asihin titiang.
Angayubagia uningayang titiang majeng ring Ida Sang Hyang Widhi Parama Wisesa. Duaning majanten asung kerta wara nugraha Ida mawinan titiang ping kalih Ide dane Prasida mangguh kerahajengan saha kacunduk sakadi mangkin. Ring rahina becik puniki, titiang pinaka manggala sekolah jaga uningayang indik subakti ring guru pengajian puniki wanti warsa sekolah puniki prasida kejalarang ring makudang-kudangan warsa boye je tios sangkaning wenten yane guru pinaka titi pengancan ring sajeroning kalangsungan hidup murid-mirid sane ngeranjing ring sekolah puniki.
Ida dane miwah semeton sinamian sane murdayang titiang. Ritepengan panegara druane kebaos “doh tan pawates” utawi “ngeranjing ring era globalisasi” puniki patut karasa yang mungguing pengaruh wisatawan sane kaon makeh ngeranjing mawinan tata krama kahuripan para jenana sayan rered. Mangda tata krama kahuripan para jenana mawali becik utawi ajeg sakadi jati mula yan kamanah antuk titiang, manawi nenten wenten tios pamargine sane patut titenin saaa digelis mawali ngelingang jati raga soang-soang antuk melebang daging ajahan agama druwena sane kaanutang ring dresta adat baline.
Ida dane, para pamilet sane murdayang titiang. sepat siku-siku pawangunane ring bali kabaos “tri kaya parisuda” inggih punika :
– Prahyangan
– Pawongan, miwah
– Palemahan.
Sinalih tunggil sane mapaiketan ring tata pawongan puniki agama hindune madue ajahan sane mawastu “Catur Guru” Inggih punike :
– Guru rupaka
– Guru pengajian
– Guru Wisesa miwah
– Guru Swadiyaya
Guru Rupaka inggih punika : sang meraga rerama.i aji kalih i biang utawi meme bapa. Guru pengajian wantahh gurune sane mapaice paplajahan ring sekolah. Guru wisesa inggih punika sang maraga pemerintah. Guru sane pinih utama lan kuasa inggih punika guru swadyaya sane maprogayan Sang Hyang Widhi.
Makasami guru-gurune punika patut pisan murdyang sang mraga sisya utawi murid patut suakti ring guru pengajian santukan sangkaning lascarya dane mapaice pangweruhan ring muride sami nganutin sloka “rame ring gawe, sepi ring pamrih”
Pangweruhan sane kapaice nenten pendah kadi senjata sane dados kaprabotang, kanggen ngruruh merta. ngamulihang kaweruhang waluya iraga kepaica pancing sane pacang nyabran rahine prasida anggen ruruh ulam. duaning agung pisan yasannyane patut dane-dane gurune punika kaaktinin sareng sami.
Murdayang Ida dane miwah pamilet sinamian sane murdayang titiang mangkin ngiring kayun. kayunin sapunapi tata carane ngihnayang subhakti ring guru pengajian?
Para Gurune sampun ketah kaaos dados “pahlawan Tanpa Tanda Jasa” Sane nenten naenin ngaptiang pangwales marupa arta brana. Guru pengajian pacang rumasa bagia yening para sisiane kayun jemet melajah, nenten uyut, nenten bolos, trepti lan tertib rikala dane ngajahin, jemet metaken yening nenten uning utawi durung ngerti, saha sane pinih suhakti ring guru inggih punika nenten naenin piwal ring sapi tuduh gurune utawi nenten dados alpaka guru.
Inggih wantah asapunika titang prasida matur-atur ring galahe sane becik puniki, manawite wenten iwang atur titiang, titiang ngelungsur geng rene pangampura. untatiang titiang antui parama shanti.
“Om Shanti Shanti Shanti Om”


text:
Pak Gubernur (I Madé Astika)
Jaya Mantri tuun uli sédané anyar. Nganggo jas kedas, masepatu pantopel selem nglelam. Sopiré lantas markir montoré ento di betén punyan sengepuré atub. Jaya Mantri lantas macelep ka pakarangan umahé ané ada di malun balé banjaré. Kéto masé pengawalné ngintilin uli dori. Jaya Mantri lantas makaukan wiréh umahé ané celepina suung mungmung tusing ada jadma manyagjagin.
“Mé…, Mémé dija? Né raga, Ketut mulih. Adi suung kéné jumah, Mé…?” Jaya Mantri gelur-gelur makaukan. Negak di balé sakanemé, paliatné paling cara puuh rengas. Nanging ané kaukina tusing masé ada teka manyagjagin.
“Ngar, coba tengok ibuk ka belakang! Mungkin lagi di dapur,” Jaya Mantri nundén Pak Sangar, ajudanné, apang nuréksain di paon. Nanging kondén atindakan Pak Sangar majalan saget nengok anak tua uli korin umahé si kaja. Kulitné suba kisut, bokné lantang ubanan. Nanging nu rencang nyidayang majalan maekin Jaya Mantri. Laut negak di sisin Jaya Mantri.
“Kénkén Mé, suba keneh-kenehang pangidih raga ané dibi? Nyak jani Mémé bareng ngajak tiang ka kota. Suud Mémé ngoyong di désa. Pedalem Mémé dini tusing ada ngrunguang.” Jaya Mantri nyumunin mamunyi.
Mé Santri mendep tusing nyautin patakon pianakné. Paliatné joh sawat cara togogé madérék di Batubulan. Nanging lima kanawanné tusing nengil-nengil nyigsigang mako selem di giginné mawarna barak.
“Yén Mémé nyak ngoyong di kota, sinah lakar teduh idupé. Ngoyongin umah gedé. Ditu Mémé bareng-bareng ngoyong ngajak mantun Méméné, ngajak cucun Méméné masé. Suba ada pangayah liu. Ditu nyidayang ngajeng ané jaen-jaen. Apang tusing ngajeng jukut liklik angus lan nasi sela dogén. Buina yén Mémé makita malali, suba ada sopir ané lakar ngatehin Mémé ideh-ideh. Mémé tinggal nyambatang dogén pangidih Méméné. Kénkén Mé, nyak ngoyong ditu? Sapetekan raga mulih mai gumanti lakar magpagin mémé,” kéto Jaya Mantri ngrumrum Mé Santri.
“Legaang mémé tusing nyidayang ngisinin keneh Ketuté apang mémé nyak ngoyong di kota. Luungan suba mémé ngoyong dini. Mémé tusing bisa nongos di kota. Buina pedalem umahé dini yén kalahin, sinah lakar mulu tusing ada ngentasin. Umah ané tongosin Ketut di kota tuah umah baan nyilih. Sinah akejep Ketut ngoyong ditu. Yén Ketut suud dadi pejabat, sinah buin lakar mawali ka karang gedé ené.”
“Nah Mé, yén kéto pangidih Mémé, raga tusing mamaksa. Jani raga lakar mapamit. Énggal-énggal wiréh bin jebos ada meeting.”
Jaya Mantri bangun ngalahin méménné. Kéto masé Pak Sangar nugtugin uli dori. Pak Sangar mukakang pintu sédané, Jaya Mantri macelep. Sedané lantas nambréng ngungkabang buk rurungé. Mé Santri bengong mecukang gidat ningalin pianakné magedi buka kéto.
“Béh, malénan jani I Ketut sekat dadi pejabat. Tusing buin mamolong cara pidan. Jani suba dadi jadma penting, dadinné liu anaké ngantiang. I Ketut jani suba gelahang ajak liu, tusing mémé dogén,” kéto Mé Santri ngamikmik padidiana.
Ulian demén berpolitik, Jaya Mantri jani dadi orang nomor satu. Dugasé ento makejang anaké dot dadi gubernur. Jaya Mantri liu anaké nyumbungang, liu anaké ngajumang. I pidan satondén dadi pajabat, Jaya Mantri bintit ngikut mai ngikut kemu. Minab suba titah, Jaya Mantri lakar maan galah ngamel jagat. Nanging ulian pajalané ento, kudang tandingan gumi kadén suba telah madep, anggona bekel kampanye. Aget masé jani Jaya Mantri seken-seken dadi pejabat. Idupné tenang, ngelah umah dinas, ngelah mobil liu, ngelah panjak, ngelah sopir, ngelah pis liu. Nanging ada masé kuangné, wiréh méménné tusing nyak marengin nongos di kota.
Telung tiban tengah suba liwat. Jaya Mantri tusing taén mulih ka désa nengokin méménné. Ulian bes kaliwat sibuk dadi pejabat tusing maan ngitungang rerama. Aget, Mé Santri sadina-dina katimpalin olih Luh Latri, ponakanné ané nyak anteng nengokin ka umahné. Luh Latri anggona ubad sepi ngajak Mé Santri.
Buka galahé jani, Mé Santri dot malali ka Peken Tenten Tebu. Yadiapin suba tau Mé Santri nu nyidayang malali ka peken. Peken ené ada di kota Karang Sumedah. Mé Santri kemu menékin bémo mawarna gadang. Mayah telung tali rupiah jeg suba neked di malun pekené. Mé Santri tusing lakar mablanja dogén, nanging gumanti lakar masliahan anggona ngilangang ibuk bayunné. Di tengah pekené Me Santri milu masuuk ngajak anaké mablanja. Makejang soroh dagangé di peken delokina ngajak Mé Santri.
“Yé saja mara inget buin telun nak dina otonanné I Ketut. Mémé lakar ngaénang banten. Nyén nawang ia nyak mulih lakar motonan.”
Mé Santri lantas nyluksuk mablanja ngalinang dagang étéh-étéh banten. Jaja apem, gegina, biu susu, apel barak, pir belina ngajak Mé Santri. Mé Santri lantas ngojog dagang canang. Ia dot meli bunga cempaka lan samsam. Nanging dagangé suba mikén magimpes matutup nu liu canang lan bungané tondén madep.
“Dados gegéson kénten Buk, tiang ukanan numbas sekar!”
“Ngih Mé, nanging lédagang Mé, tiang énggal-énggal jagi matutup. Tiang ningeh orta saking kepala pasaré malih jebos lakar wénten peninjauan pasar olih Bapak Gubernur. Tiang dot matemu Pak Gubernur disagété dané tan ngliwatin dagangan tiang. Dot masalaman.” Kéto ortan dagangé.
Saja buka munyin dagang canangé. Saget ada rombongan teka ka tengah pekené. Makejang mabaju dinas tur kawala tekén petugasé. Ditu lantas dagangé magrudugan maekin rombongan pejabaté ané mara teka. Malénan ngajak Mé Santri jeg prajani makenyem bungah ri kala ningalin pejabaté ané teka. Ia lantas bareng nyruak kalangan dagangé lantas makaukan.
“Tut…, Tut…, Ketut Jaya…, ngudiang cai sing taén mulih ka désa? Mai mulih dengokin mémé kapah-kapah. Né mémé suba meliang cai étéh-étéh banten. Buin telun kadén ganti otonan cainé?” Kéto Mé Santri kauk-kauk cara anak buduh.
Makejang dagangé kedék ningalin munyi lan solahné Mé Santri buka kéto. Mé Santri mabalik bingung ningalin makejang dagangé ngadékin buka kéto. Dagang canangé lantas maekin Mé Santri.
“Mé…, nika boya ja pianak méméné! Nika wantah Pak Gubernur.”
“Nika Ketut Jaya pianak tiangé,” Mé Santri nungkasin.
“Ten Mé, nika sampun madan Bapak Gubernur ané tuturang tiang i wawu.”
“Nika pianak tiangé, I Ketut Jaya Mantri ané tusing taén buin mulih ka désa,” Mé Santri buin negesin.


text:
Rahinan sané ketah kabaos “Hari Raya Nyepi” puniki sampun saking dumun kalaksanayang becik pisan olih krama Hinduné ring Bali. Majanten sampun wénten pauwahan manut aab jagat sané kasarengin. Yéning dumun wénten istilah Ngrebeg duk rahinan pangerupukan, wusan macaru, mamargi ngiderin désa antuk ngedig soroh wék-wékan belek, kulkul, kau, cekong, miwah sané lianan. Mangkin sampun nganggén saluir tetabuhan bleganjur sané sayan becik. Yéning dumun nénten madaging ngarak ogoh-ogoh. Ungkuran puniki sayan limbak pisan maweweh ogoh-ogoh, samaliha wénten lomba ogoh-ogoh.
Yéning pikayunin becik-becik, jatinipun panglaksanan éédan nyanggra rahinan Nyepi puniki prasida pinaka larapan ngrajegang tuntunan karakter krama Hinduné. Indik tuntunan karakter sané rasayang titiang, manut kadi papat pilar pendidikan karakter sané madaging (1) olah pikir, (2) olah hati, (3) olah raga, miwah (4) olah rasa lan karsa.
1. Olah Pikir
Silih sinunggil ciri olah pikir punika wantah mapikayunan sarwa becik, sané kabaos kréatif. Saking awulan sadurung rahinan Nyepi rauh, sampun akéh sané mapikayun utawi mikayunin pacang ngawéntenang lomba ogoh-ogoh, mikayunin indik parade utawi arak-arakan ogoh-ogoh. Taler krama Seka Trunané ngawitin mapikayun kréatif, sapunapi mangda madué dana anggén numbas piranti ogoh-ogoh, ogoh-ogoh napi sané jagi kakaryanin, sapasira pacang nukangin, sapunapi indik bleganjurnyané, miwah sané lianan. Kramané sané tiosan taler mapikayun, sapunapi pacang nyanggra rahinan nyepi, ring dija jagi nyepi, napi ké jagi mapuasa, miwah sané lianan. Tios malih ibu-ibu rumah tangga, dija ngrereh jinah anggén matumbasan duaning piranti upakarané sarwa mael, sapunapi indik upakara pacaruan tawur agungé, miwah sané lianan.
2. Olah Hati
Ciri utama olah hati puniki numbuhang saha nincapang rasa sradha bhakti ring Ida Sang Hyang Wiudhi Wasa. Maderbé rasa sumakuta (tanggung jawab) mangda labdhakarya niténin rahinan Nyepi saking makiyis/malasti, nglaksanayang bhuta yadnya (pacaruan tawur agung kasanga). Wénten pikayunan jengah, rasa wirang, rasa kémad yéning nénten mrasidayang makarya upakara madasar daging manah suci nirmala lan lascarya manut katatwaning ajahan agama Hindu. Nglantur raris olah hati ring brata panyepian. Indik nglaksanayang catur brata panyepian puniki minakadi amati geni, amati karya, amati lelunganan, miwah amati lelangunan puniki becik pisan anggén nuntun utawi nguwah karakter jadmané.
Brata Amati geni prasida anggén malajah malaksana sadu gunawan, nénten gelis duka, legawa, ngandap kasor, miwah saluiripun. Brata Amati Karya anggén dasar nglarang monobrata, ngastiti Ida Hyang Widhi mangda ring kahuripan sané jagi rauh kaicénin tuntunan pamargi sané rahayu. Brata Amati lelunganan prasida anggén nyuciang jagaté saking polusi utawi cemernyané jagaté puniki. Raris brata Amati lalanguan anggén ngret indria, mulat sarira, mangda nénten biasa ngulurin indria ngambekang momo angkara.
3. Olah Raga
Olah raga sajeroning nyanggra rahinan Nyepi puniki sampun kalaksanayang ri kalaning nyiagayang rerasmén utawi piranti upakara lan upacara. Mrika-mriki ngrereh sarana upacara, sarana makarya ogoh-ogoh, ngrereh sanggar cucuk miwah sané lianan. Maweweh raris mapauruk nabuh ring seka bleganjur, mauruk masolah ring sang sané pawai ogoh-ogoh madaging sasolahan, nglantur raris olah raga mamargi majam-jaman ri kala ngarak ogoh-ogoh.
4. Olah Rasa lan Kasra
Ciri utama karakter olah rasa lan karsa puniki wantah pangweruhan éling ring maurip pinaka mahluk sosial sané patut ngutamayang kahuripan pasuka-dukan, manyama braya, sagilik-saguluk, paras-paros, saling tulungin utawi magotong-royong. Sami puniki sampun kalaksanayang olih krama Hinduné ring Bali saking pangawit nglaksanayang pakaryan jagi nyanggra rahinan Nyepi. Yéning nénten madasar pikayunan susrusa magotong royong, janten nénten pacang puput ngaryanin ogoh-ogoh. Rasa lan karsa sané becik pacang ngwetuang pasikian kayun ngambil pakaryan ageng sané tan keni antuk ngwilangin laminipun ring banjaran.
Malarapan nglaksanayang utawi nyanggra rahinan Nyepi sané sampun katami saking riin olih krama Hinduné ring Bali makasujatinipun madué tetuek sané utama pisan. Kaping siki, nyinahang rasa sayaga nyangra warsa anyar manut tahun çaka antuk nyepiang bhuwana agung miwah bhuwana alit sané matetujon ngulati kahuripan sané sayan paripurna ri wekasan. Kaping kalih, anggén larapan nincapang tuntunan karakter para krama Hinduné saking alit-alit, yowana, miwah sang sampun ngrahasta asrama. Kaping tiga, nincapang sradhané ring Ida Hyang Widhi Wasa malarapan pamuspan ngawit malasti rauh ring monobrata panyepian. Kaping papat, ngwéntenang panyucian buana agung miwah buana alit ri kala rahina pangrupukan (tawur agung kasanga). Kaping lima, prasida anggén malajah ngret indria, mulat sarira, mucehang pikayunan momo angkara.